Yehezkiel 22 (TOBA)\nI. Ingkon marserak tu tongatonga ni angka parbegu isi ni Jerusalem, ala ni hinadeak ni hasogiron na niulanasida i 1-16. II. Ingkon lalaon do nasida di bagasan liang pamurunan ni pardangolan 17-22. III. Hajahaton ni angka panurirang, malim dohot induk manginsombut tu nasida sogot 23-31\n2Ia ho ale anak ni jolma, nda naeng toruanmu? Nda naeng toruanmu huta parsapataan mudar? Pabotohon ma tusi saluhut hasogiron angka na niulana.\n3Jala dohononmu ma: Songon on do hata ni Tuhan Jahowa: Ho ale huta na mandurushon mudar di tongatongana, asa parohon ajalmu, jala mambahen angka ganaganaan mangalo dirina, asa paramunhon!\n4Marhitehite mudar naung niusehonmu ho marutang, jala marhitehite ganaganaan angka naung binahenmi ramun ho, laos ho pajonokkon ariarim dohot parohon taonmu. Ala ni do hupasahat ho gabe haurahon di tongatonga ni angka bangso parbegu, jala sieleseleson di saluhut luat.\n5Tole halak angka na jonok dohot na dao mangelesi be mida ho ale parbarita na ramun, parhagunturon godang.\n6Ida ma, angka induk ni Israel mangasahon gostong ni botohonna be di bagasan ho, asa mandurushon mudar.\n7Ama dohot ina ditoisi nasida do di bagasan ho, mangulahon pangarupaon tu halak dagang do nasida di tongatongami, na tading di lampin pe dohot na mabalu dirupa nasida do di bagasan ho.\n8Nunga marlea dibahen ho angka habadiaonku, jala nunga diramuni ho angka ari Sabbathu.\n9Adong do di bagasan ho angka baoa parjehejehe, asa mandurushon mudar, jala di atas ni angka dolok do nasida mangan di bagasan ho, harorangon di diulahon nasida di tongatongami.\n10Nunga dipatedek nasida hailaan ni ama di bagasan ho, parompuan na ramun binahen ni hasomalanna pe nunga digogoi nasida di bagasan ho.\n11Jala ganup mambahen hasogiron tu jolma ni donganna, jala ganup mangaramuni parumaenna marhitehite harorangon, jala ganup manggogoi di bagasan ho ibotona sandiri, na saama dohot ibana.\n12Manjaloi sisip do nasida di bagasan ho, asa mandurushon mudar, jala dibuat ho do anak ni hepeng na matorbangku, jala diangati ho do donganmu marhitehite pangarupaon, jala dihalupahon ho do anggo ahu, ninna Tuhan Jahowa.\n13Jadi ida ma, nunga pola hupiupiu tanganku taringot tu parpihiton naung niulahonmi dohot taringot tu parsapataan mudar, angka na masa di tongatongami.\n14Tung tagamon manahan ma rohami? Manang tung margogo ma tanganmu di ari angka sibahenonku dompak ho? Ahu Jahowa sandiri do mandok hata i dohot na mambahensa.\n15Jala ahu paserakkon ho sogot tu tongatonga ni angka bangso parbegu dohot pamamparhon ho tu angka luat, asa tung husiaphon haramunonmu sian ho.\n16Asa manginona tu ho haramunonmu di adopan ni angka bangso parbegu, asa tung ditanda ho ahu do Jahowa.\n17(II.) Dung i ro muse hata ni Jahowa tu ahu songon on:\n18Ale anak ni jolma, nunga tung gabe tasik ianggo pinompar ni Israel di ahu! Tung saluhut nasida gabe haksa, tombaga, bosi dohot simbora di tongatonga ni liang pamurunan, gabe te ni perak do nasida.\n19Dibahen i, songon on do hata ni Tuhan Jahowa: Ala naung saluhut hamu gabe tasik, dibahen i, ida ma, ahu mangalaum hamu tu tongatonga ni Jerusalem.\n20Songon pangalaum ni halak di perak, haksa, bosi, simbora dohot tombaga tu tongatonga ni liang pamurunan, asa mangombus api di toruna laho mangalala; suang songon i laumonku hamu di bagasan rimashu dohot di bagasan parpiarpiar ni murukku, asa hutubahon jala hulala hamu.\n21Tongon tahe ahu mangalaum hamu dohot mangombushon dompak hamu api parpiarpiar ni rimashu, asa malala hamu di tongatongana.\n22Songon pangalalaon di perak di tongatonga ni liang pamurunan, ingkon songon i lalaon hamu di tongatongana, asa tung ditanda hamu ahu Jahowa sandiri naung mangusehon rimashu dompak hamu.\n23(III.) Dung i ro muse hata ni Jahowa tu ahu songon on:\n24Ale anak ni jolma, dok ma tu ibana: Ho do sada tano na so pinaias, na so tininggang ni udan di ari pangarimasan.\n25Marbulan do angka panurirangna di tongatongana; songon singa na marauang mandiori sisoroon do nasida mamolgak tondi ni halak, dilahangi nasida do ugasan angka na arga dohot patorophon angka na mabalu di tongatongana.\n26Angka malimnasida pe manjahati dompak patikku, jala diramuni nasida angka inganan habadiaonku; ndang dibelok nasida na badia martimbangkon na ramun, jala ndang dipabotohon nasida belok ni na ramun martimbangkon na ganjing, jala dipapitpit do matanasida manoisi angka ari Sabbathu gabe marlea ahu dibahen di tongatonganasida.\n27Angka induk na di tongatongana, hira sarigala do angka na manoro sisoroonna laho mandurushon mudar, laho mangago angka tondi ni jolma, asa mandiori pangomoan.\n28Angka panurirangnasida pe mangaleaphon sampang tu nasida, maralatan sipaotooto dohot mangarundingkon gabus tu nasida, angka ninna do: Songon on do hata ni Tuhan Jahowa, hape so tutu Jahowa mandok.\n29Ia situan na torop isi ni tano i mangulahon pangarupaon, jala mamupusi, dirupa nasida huhut na dangol dohot na parir, jala mambahen gogo nasida tu halak dagang mangulahon na so uhum.\n30Jadi hulului nian sian nasida sahalak na mambahen talak batu, jala na jongjong di haluapan manuhenuhe maradophon ahu humongkop tano i, asa unang huago nian, hape ndang adong jumpang ahu nanggo sahalak.\n31Dibahen i huusehon ma rimashu tu nasida, di bagasan parsigorgor ni murukku husiaphon nasida, manginona tu ulunasida hubahen dalannasida i, ninna Tuhan Jahowa.


1 Tawarikh 28 (TOBA)\nI. Panariason ni si Daud di luhutan pinansangna i taringot tu joro na naeng pajongjongonna. Pabangkithonna di anakna si Salomo 1-10. II. Dipasahat tu si Salomo ulaon pajongjong joro i 11-21.\n1(I.) Dung i dipaluhut si Daud ma saluhut induk ni Israel tu Jerusalem, angka induk ni marga sadasada, angka induk ni pargansion, angka na marhalado di adopan ni rajai, angka induk ni sisaribu halak dohot angka induk ni sisaratus halak dohot angka jolma panahatan ni sandok ugasan dohot dorbia ni rajai, panahatan ni angka anakna pe ro di halak siramoti bilutna, nang angka ulubalang ro di sude halak na marhuaso.\n2Dung i hehe ma raja Daud laos jongjong, jala ninna ma: Tangihon hamu ma hatangkon, hamu ale angka hahaanggingku dohot bangsongku! Disangkap rohangku do nian naeng pajongjong sada joro bahen pangulonan ni poti parpadanan ni Jahowa, huhut bahen sidegedegean ni pat ni Debatanta; nunga pola huparade angka ulaulana.\n3Alai ro hata ni Debata mandok tu ahu: Ndang jadi anggo ho pajongjong sada joro di Goarhu, ala halak parmusu do ho na sai laon dohot naung mandurushon mudar.\n4Nunga nian dipillit Jahowa, Debata ni Israel ahu sian sandok pinompar ni damang, asa ahu manjadi raja gumomgom Israel ro di salelenglelengna; ai nunga dipillit hian anggo si Juda bahen jujungan, jala sian pinompar ni si Juda, pinompar ni damang dipillit, jala sian angka anak ni damang ahu do dihalomohon rohana pabangkithon raja gumomgom sandok Israel.\n5Jala sian sude angka anakku, ai torop do anak dibasabasahon Jahowa tu ahu, nunga dipillit Ibana si Salomo, anakku, asa hundul ibana di atas habangsa ni harajaon ni Jahowa gumomgom Israel.\n6Jala nunga pola didok mandok ahu: Ingkon anakmu si Salomo pauli jorongku dohot angka alamanku; ai nunga hupillit ibana, asa ibana gabe anakku, jala Ahu gabe Amana.\n7Jala Ahu pahothon harajaonna ro di salelenglelengna, molo tung marsihohot rohana mangulahon angka tonangku dohot uhumhu, songon sadarion.\n8Nuaeng pe, di adopan ni sandok Israel, i ma luhutan ni Jahowa dohot di adopan ni parbinegean ni Debatanta sipaingoton tu hamu: Sai ringkoti hamu ma mangaradoti saluhut tona ni Jahowa, Debatamuna i, asa teanonmuna tano na denggan i bahen partalianmuna dohot partalian ni anakmuna sogot ro di salelenglelengna.\n9Ia ho, ale anakku Salomo, sai tanda ma Debata ni amangmu jala oloi Ibana sian nasa roham dohot sian nasa ateatem! Ai disulingkit Jahowa do nasa roha di bagasan, jala diantusi do nasa sangkapsangkap ni roha; molo dilului ho Ibana, sai jumpang ho do Ibana; alai molo tung tadingkononmu Ibana, bolongkononna ma ho ro di salelenglelengna.\n10Antong parateatehon ma hata i, ai nunga dipillit Jahowa ho pajongjongonmu sada joro bahen habadiaon. Sai marsihohot ma roham laho pasauthon!\n11(II.) Dung i dilehon si Daud ma tu anakna si Salomo sada tiruan ni emper ni joro dohot angka bagasna i dohot bilut parpeopan ni ugasan, ro di angka bilut parginjang dohot bilut parbagasan, ro di bilut hajongjongan ni langkop pardengganan.\n12Nang tiruan ni saluhut na sinihathon ni Tondi tu ibana, taringot tu angka alaman ni joro ni Jahowa dohot taringot tu saluhut bilut angka na humaliang bahen parpeopan ni angka ugasan di bagas ni Debata dohot ugasan angka na badia.\n13Nang bahen inganan ni pargansion ni angka malim dohot halak Lepi dohot bahen parpeopan ni luhut ulaula laho mangaradoti ulaon tohonan di joro ni Jahowa.\n14Dilehon huhut tu ibana sere marguru tu timbangan sere bahen ulaula marragamragam masuk tu ulaonna be, nang ulaula perak marragamragam pola martimbangan bahen ulaula pangkeon tu ulaonna be.\n15Jala dibuhul hian timbangan ni parpalitoan sere dohot angka palitona sere, martimbangan be do ganup parpalitoan dohot palitona; suang songon i nang taringot tu parpalitoan perak marguru tu timbangan ni ganup parpalitoan dohot palitona hombar tu ulaon ni ganup parpalitoan.\n16Dibuhul huhut timbangan ni sere tu ganup meja ni sagusagu na marhadohoan, suang songon i perak di ganup meja sian perak.\n17Dilehon huhut tiruan ni angka garpu, mangkuk dohot saoan sian sere na pita, ro di guriguri sere, martimbangan be ganup guriguri; suang songon i guriguri perak, martimbangan be ganup guriguri.\n18Tole muse langgatan panutungan daupa sian sere na pita, pola martimbangan; tole muse tiruan ni hureta ni na dua Kerubim sian sere, na paherbang habongna huhut manghungkupi poti parpadanan ni Jahowa.\n19Luhutna i, ninna si Daud, tarsurat tu ahu marhite sian tangan ni Jahowa, asa diajarhon tu ahu saluhut ulaon ni tiruan on.\n20Dung i didok si Daud ma tu anakna si Salomo: Pir ma tondim jala marsihohot laho pasauthon! Unang ho mabiar jala unang tahuton! Ai Debata Jahowa, i do Debatangku, sai dongananna do ho, jala ndang tagamon pataitonna tanganna sian ho manang tadingkononna ho, paima marujung bahenonmu sude ulaon tohonan di joro ni Jahowa.\n21Jala ida ma, disi do angka pargansion ni angka malim dohot halak lepi mangaradoti saluhut tohonan di joro ni Debata: Donganmu do huhut di saluhut ulaon sude halak angka na ringgas jala na pantas marroha mangaradoti saluhut tohonan, tole dohot angka induk ro di sandok situan na torop i girgir be patupahon hatam.


I Samuel 19 | Alkitab TOBA\n19:1 Dung i ro ma hata ni si Saul tu si Jonatan, anakna i dohot tu sude naposona, naeng mambunu si Daud; alai lomo situtu do ianggo roha ni si Jonatan anak ni si Saul, mida si Daud.\n19:2 Jadi dipaboa si Jonatan ma barita i tu si Daud, ninna ma: Sai dilului roha ni damang si Saul naeng mambunu ho; dibahen i, ua jaga ma dirim ro di manogot huhut marondingonding ho laos martabuni.\n19:3 Alai anggo ahu ruar ma ahu, jala jongjong di lambung ni damang di ladang parmiananmi, jala taringotanku ma ho tu damang, jala paboaonku ma tu ho manang aha na huida.\n19:4 Jadi ditaringoti si Jonatan ma na denggan sian si Daud tu si Saul amana i, ninna ma mandok ibana: Unang tung mardosa rajai tu si Daud, ai ndang adong dosana tu ho, mansai marguna situtu do balik pambahenanna i tu ho.\n19:5 Ai nunga pola diseahon hosana laho mambunu halak Palistim i, jala tua bolon do binahen ni Jahowa tu sandok Israel; nunga diida ho tahe, jala las roham disi; boasa tung naeng mardosa ho di mudar na so marpipot, naeng mambunu si Daud soada alana.\n19:6 Jadi ditangihon si Saul ma soara sipaingot ni si Jonatan, pola maruari si Saul: Songon sintongna mangolu Jahowa, molo tung bunuon be ibana.\n19:7 Jadi joujou ma si Jonatan di si Daud, jala dipajojor tu ibana sude hata ondeng; laos ditogihon si Jonatan ma si Daud tu si Saul, asa di adopanna ibana songon siap ari.\n19:8 Alai tubu ma muse hamusuon, jadi borhat ma si Daud asa marporang dompak halak Palistim, gabe talu situtu ma nasida dibahen, laos maporus nasida maradophon ibana.\n19:9 Alai ro ma muse tondi na jahat sian Jahowa tu si Saul, tongon hundul ibana di bagasan jabuna, patioptiop mundimundina di bagasan tanganna, marhasapi do anggo si Daud.\n19:10 Jadi diunjuni si Saul ma mamantikkon si Daud tu dorpi marhitehite mundimundina, alai didengkari ma pantom ni si Saul i, gabe pantik ma mundimundi i tu dorpi, laos maporus ma si Daud paluahon dirina bornginna i.\n19:11 Alai marsuru suruanna ma si Saul tu jabu ni si Daud, asa dijaga ibana laos dibunu manogotna i. Alai ro ma si Mikhal, jolmana i paboahon barita i tu si Daud, ninna ma: Molo so paluaonmu hosam saborngin on, ingkon bunuonna ho manogot.\n19:12 Dung i ditantan si Mikhal ma si Daud sian jandela tu toru, gabe laho ma ibana jala maporus palua dirina.\n19:13 Dung i dibuat si Mikhal ma ganaganaan terapim, jala dipeakkon tu podoman i, jala bobak ni hambing halang uluna dibahen, jala diborhosi dohot hain panas.\n19:14 Dung i marsuru surusuruanna ma si Saul mangalap si Daud nian, gabe ro ma hata ni si Mikhal: Marsahit do ibana ninna.\n19:15 Alai disuru si Saul muse angka suruani maningkir si Daud nian, huhut martona: Sai boan hamu ibana nangkok tu ahu di bagasan podoman i, asa binunu ibana.\n19:16 Jadi dung ro angka suruani, ida ma, ganaganaan terapim do hape di podoman i, jala bobak ni hambing halang uluna.\n19:17 Jadi ninna si Saul ma tu si Mikhal: Boasa ma tung songon i sipaotootom tu ahu, jala diloas ho laho musungku, asa malua ibana? Jadi ninna si Mikhal ma tu si Saul: Ninna ibana do mandok ahu: Loas ahu laho, boasa ma tagonan bunuonku ho?\n19:18 Dung i maporus ma si Daud palua dirina, gabe sahat ibana tu si Samuel di Rama, jala dipajojor tu ibana; sude naung binahen ni si Saul tu ibana; laos mardalan ma ibana rap dohot si Samuel, gabe maringan nasida ni Naiot (angka inganan ni panurirang).\n19:19 Dung i dibaritahon halak ma tu si Saul songon on: Ida ma, maringan do si Daud di Naiot mardonokkon Rama.\n19:20 Jadi marsuru angka suruan ma si Saul laho mangalap si Daud, gabe diida nasida ma luhutan ni panurirang angka na manurirangi, jala si Samuel jongjong disi induknasida. Jadi songgop ma tondi ni Debata tu angka suruan ni si Saul, gabe manurirangi ma nang nasida.\n19:21 Dung i dibaritahon halak ma i tu si Saul, gabe marsuru surusuruan angka na asing ma ibana, manurirangi ma nang nasida; dung i diulahi si Saul muse marsuru angka surusuruan patoluhalihon, alai nasida pe manurirangi do.\n19:22 Dung i ibana sandiri pe laho tu Rama, jadi dung sahat ibana tu sumur bolon na di Seku, usouso ma ibana: Didia do si Samuel dohot si Daud ninna? Gabe didok halak ma: Ida ma, di Naiot mardonokkon Rama do nasida.\n19:23 Dung i laho ma ibana tusi, tu Naiot mardonokkon Rama, gabe songgop ma dohot tu ibana Tondi ni Debata, gabe mardalani ibana huhut manurirangi paima sahat ibana tu Naiot mardonokkon Rama.\n19:24 Dung i mananggal pangkeanna ma nang ibana, laos manurirangi ma dohot ibana di adopan ni si Samuel, gabe bustang ibana salangsalang manipat sadari sabornginna i. Alani do umbahen didok halak: Dohot do si Saul hape di tongatonga ni angka panurirang?


IV MUSA 18 - BIBLE & BUKU ENDE ONLINE\n18:1 Dung i ro ma hata ni Jahowa tu si Aron: Ia ho dohot angka anakmu ro di pinompar ni amangmu rap dohot ho, ingkon tu hamu do manginona hajahaton dompak habadiaon, ingkon manginona tu ho dohot tu angka anakmu rap dohot ho hajahaton dompak hamalimonmuna.\n18:2 Nang angka hahaanggim sian marga Lepi, marga ni amangmu, ingkon boanonmu do jumonok rap dohot ho, asa nasida mandongani ho dohot marhalado di ho; alai anggo ho dohot angka anakmu rap dohot ho ingkon di adopan ni undungundung panindangion i do.\n18:3 Ingkon ringkotannasida do manumpak siradotanmu dohot siradotan di sandok undungundung i; alai ndang jadi jumonok nasida tu ulaula di inganan na badia, manang tu langgatan, asa unang rap mate, nang nasida nang hamu.\n18:4 Ingkon mandongani ho do nasida, asa mangaradoti siradotan di undungundung parluhutan i di saluhut ulaon tu undungundung i; alai anggo halak sileban ndang jadi jumonok tu hamu.\n18:5 Antong radoti hamu ma siradotan di inganan na badia i dohot siradotan di langgatan, asa unang be mangonai rimas na marpiarpiar tu halak Israel.\n18:6 Jala ida ma, nunga Ahu mambuat halak Lepi, hahaanggimuna i sian tongatonga ni halak Israel; silehonlehon tu hamu do umbahen pinasahat nasida tu Jahowa, asa radotanna ulaon di undungundung parluhutan i.\n18:7 Alai anggo ho dohot angka anakmu rap dohot ho, ingkon radotanmuna do hamalimonmuna i taringot tu saluhut ulaon di langgatan i dohot di bagasan, sahat tu rimberimbe i; ingkon radotanmuna do tohonan i, ai silehonlehon na hulehon do tu hamu tohonan hamalimonmuna i; alai manang ise halak sileban na ro jumonok, ingkon marutang hosa do.\n18:8 Dung i ro muse hata ni Jahowa tu si Aron: Ianggo Ahu, ida ma, nunga hulehon tu ho angka pelean tatingan na tu Ahu hian siradotanmu; saluhut tahe na pinarbadiaan ni halak Israel, nunga hulehon bahen parjambaran tu ho dohot tu angka anakmu, gabe patik na hot ro di salelenglelengna.\n18:9 On do tahe jambarmu sian na badia sahali, sian pelean api: Saluhut peleannasida, i ma saluhut peleannasida sipanganon dohot saluhut peleannasida pardosaan dohot saluhut peleannasida parsalaan, angka na binoannasida tu Ahu, i ma gabe na badia sahali di ho dohot di angka anakmu.\n18:10 Ingkon di bagasan inganan na badia sahali do i panganonmuna; nasa baoa tahe, jadi do manganhon sian i, ingkon badia do i di ho!\n18:11 Ingkon jambarmu huhut pelean tatingan silehonlehonnasida i, ro di saluhut pelean hian sian halak Israel; nunga hulehon angka i tu ho, tu angka anakmu dohot tu angka borum na rap dohot ho bahen patik na hot salelenglelengna; nasa na niuras di bagasan jabum jadi do manganhon sian i.\n18:12 Nasa miak dohot anggur na dumenggan i ro di eme, angka patumonaanna i, silehononnasida hian tu Jahowa, nunga hulehon tu ho.\n18:13 Nasa patumonaan sian gogo ni tanonasida i, siboanonna hian tu Jahowa, ingkon ho do nampunasa; manang ise na niuras di bagasan jabum, jadi do manganhon sian i.\n18:14 Nasa naung hona harom di Israel, ingkon ho nampunasa.\n18:15 Nasa buhabaju, sian nasa sibuk siboanonna hian tu Jahowa, nang sian jolma manang pinahan, ingkon ho nampunasa; alai tahe ingkon tobusonmu do anggo buhabaju sian jolma, dohot buhabaju sian pinahan na ramun pe ingkon tobusonmu do.\n18:16 Anggo taringot tu partobusna, ingkon jolo marumur sabulan, asa jadi tobusonmu, hombar tu pangasammu, arga lima sekkel perak marguru tu sekkel di inganan na badia, i ma duapulu gera.\n18:17 Alai anggo anak buhabaju ni lombu, manang birubiru manang hambing ndang jadi tobusonmu, ai angka na badia do i; jala mudarna i ingkon pistikkononmu do tu langgatan, jala tabotabona ingkon tutungonmu do i bahen pelean api, bahen uap na hushus di Jahowa.\n18:18 Alai anggo sibukna, ingkon ho nampunasa, suang songon andora pelean tatingan i jala songon hae jolo siamun, ingkon ho nampunasa.\n18:19 Saluhut pelean tatingan sian ugasan na badia, angka na tinating ni halak Israel di Jahowa, nunga hulehon tu ho, tu angka anakmu dohot tu angka borum na rap dohot ho bahen uhum na hot salelenglelengna, i ma sada parjanjian sira na hot salelenglelengna di adopan ni Jahowa, di ho dohot di pinomparmu rap dohot ho.\n18:20 Dung i ro muse hata ni Jahowa tu si Aron: Ndang jadi maruli partalian ho di tanonasida i, manang margolat ho di tongatonganasida; ai Ahu do partalianmu dohot teanteanonmu di tongatonga ni halak Israel.\n18:21 Alai anggo tu halak Lepi, ida ma, nunga hulehon saluhut parpuluan di Israel bahen teanteananna, bahen parjambaran upa ni ulaonnasida, na niulanasida i, tohonan di undungundung parluhutan i.\n18:22 Dibahen i ndang jadi be jumonok anggo halak Israel tu undungundung parluhutan i, asa unang dapotan dosa, laos mate nasida.\n18:23 Ingkon halak Lepi tahe mangaradoti ulaon tohonan di undungundung parluhutan i, ingkon manginona tu nasida hajahatonnasida i; patik na hot salelenglelengna do i ro di pinomparmuna, ndang jadi maruli partalian nasida di tongatonga ni halak Israel.\n18:24 Ai parpuluan ni halak Israel, angka na tinatingnasida i tu Jahowa bahen pelean tatingan, nunga hulehon tu halak Lepi bahen partalianna; ala ni do umbahen naung hudok tu nasida: Ndang jadi maruli partalian nasida di tongatonga ni halak Israel.\n18:25 Dung i ro ma hata ni Jahowa tu si Musa songon on:\n18:26 Ingkon patolhasonmu do hatangkon tu halak Lepi: Molo dibuat hamu sian halak Israel parpuluan, angka naung hulehon tu hamu sian nasida bahen partalianmuna, ingkon tatingonmuna sian i pelean tatingan tu Jahowa, parpuluan tahe sian parpuluan.\n18:27 Jala etongan do tu hamu pelean tatingonmuna i, hira songon eme sian pardegean jala songon anggur na marlobilobi sian pangilangan.\n18:28 Ingkon songon i tatingonmuna huhut pelean tatingan tu Jahowa sian nasa parpuluanmuna, angka na binuatmuna sian halak Israel; pelean tatingan sisongon i tu Jahowa, ingkon lehononmuna do tu malim Aron.\n18:29 Sian nasa silehonlehon tu hamu, ingkon tatingonmuna do pelean tatingan marragamragam di Jahowa, sian nasa na dumenggan disi, na tau parbadiaanna sian i.\n18:30 Ingkon dohononmu ma tu nasida: Molo tatingonmuna na dumenggan i sian i, ingkon etongan do i tu halak Lepi, suang songon parbue na dapot sian pardegean dohot songon parbue na dapot sian pangilangan.\n18:31 Jadi do huhut panganonmuna sian i di saluhut inganan, nang hamu, nang pinomparmuna i, ai upamuna do i, parjambaran sian ulaonmuna di bagasan undungundung parluhutan i.\n18:32 Jala ndang dapotan dosa hamu marhite sian i, molo tatingonmuna sian i na dumenggan i bahen pelean tatingan, jala ndang jadi ramunanmuna ugasan naung pinarbadiaan ni halak Israel, asa unang mate hamu.


Mateus 13 | Bibel online |Terjemahan Dunia Baru\nMateus Markus Lukas Johannes Ulaon ni Apostel Rom 1 Korint 2 Korint Galatia Epesus Pilippi Kolosse 1 Tessalonik 2 Tessalonik 1 Timoteus 2 Timoteus Titus Pilemon Heber Jakobus 1 Petrus 2 Petrus 1 Johannes 2 Johannes 3 Johannes Judas Pangungkapon 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28\nTUDOSAN TARINGOT TU HARAJAON (1-52)\nSahalak panabur (1-9)\nBoasa Jesus mamangke tudosan (10-17)\nDipatorang tudosan taringot tu sahalak panabur (18-23)\nEme dohot simareme-eme (24-30)\nBatu ni siarum dohot ragi (31-33)\nMamangke tudosan manggohi surirang (34, 35)\nDipatorang tudosan taringot tu eme dohot simareme-eme (36-43)\nArta na buni dohot mutiara na arga (44-46)\nArta na imbaru dohot arta na leleng (51, 52)\nJesus ndang dijalo di hutana (53-58)\n13 Di ari i, laho ma Jesus sian jabu i jala hundul di topi ni laut. 2 Torop ma halak mangkaliangi Jesus, dung i nangkok ma ibana tu sada parau jala hundul disi. Alai, jongjong do natorop i di topi ni laut. 3 Dung i, godang ma diajarhon ibana tu nasida marhite tudosan, ninna ma, “Kaluar ma sahalak panabur laho manaburhon boni. 4 Tingki na manabur i ibana, madabu ma deba boni i tu topi dalan jala ro ma angka pidong mangallang i. 5 Deba madabu di tano na marbatu na so pola godang tanona. Hatop do i tubu ala ndang bagas tano disi. 6 Alai dung lam mohop mata ni ari, malos ma i ala ndang bagas dope uratna. 7 Deba madabu di tonga-tonga ni suga-suga. Dung lam balga suga-suga i, dihapit ma suan-suanan i. 8 Na deba nai madabu di tano na denggan, marparbue ma i, adong na 100 hali lompit, adong na 60 hali lompit, jala na asing 30 hali lompit. 9 Manang ise na marpinggol, dibege ma i.” 10 Dung i, ro ma angka sisean ni Jesus manungkun ibana, “Boasa tudosan bahenonmu mangajari nasida?” 11 Dialusi ibana ma, “Dilehon do tu hamu pangantusion laho mamboto rahasia* na badia taringot tu Harajaon banua ginjang, alai ndang dilehon i tu nasida. 12 Ai tambaan do tu halak na adong di ibana, alai buaton do sian halak na so adong di ibana, gari na di ibana hian pe buaton do. 13 Ai marnida do nasida alai ndang adong gunana, marbinege do nasida alai ndang adong gunana jala ndang diantusi lapatanna. Alani i do marhite tudosan ahu mangajari nasida. 14 Alani i, saut ma surirang ni si Jesaya tu nasida na mandok, ‘Dibege hamu do nian, alai ndang diantusi hamu lapatanna. Diida hamu do nian, alai ndang diantusi hamu. 15 Ai ndang bungka be roha ni bangso on. Ditangihon nasida do marhite pinggolna alai dipanengel-nengel, ditutup nasida do matana gabe ndang marnida, ndang marbinege pinggol ni nasida, ndang mangantusi nang rohana jala ndang mulak nasida tu ahu. Alani i, ndang pamalumonku nasida.’ 16 “Alai, marlas ni roha ma hamu ala marnida do matamuna, jala marbinege do pinggolmuna. 17 Situtu do na hudok on tu hamu, lomo do roha ni torop panurirang dohot angka halak na mangulahon na sintong naeng mangida na niidamuna alai ndang diida nasida, jala naeng mambege na binegemuna alai ndang dibege nasida. 18 “Saonari, tangihon hamu ma lapatan ni tudosan taringot tu halak na manabur i. 19 Halak na mambege barita taringot tu Harajaon alai ndang diantusi lapatanna, tudos ma i tu boni na madabu di topi dalan. Dung i, ro ma Sibolis* mambuat boni naung disabur di rohana i. 20 Boni na madabu di tano na marbatu, tudos ma i tu sasahalak na mambege jala na manjalo barita i di bagasan las ni roha. 21 Alai ndang marurat i di bagasan rohana, holan parsatongkinan do. Tingki masa hasusaan manang sitaonon alani barita i, gabe tartuktuk do ibana. 22 Boni na madabu di suga-suga, tudos ma i tu halak na mambege barita i alai ndang marparbue, ala paholsohu tu parngoluon di tingki on* jala holongan tu hamoraon mangkapit barita i. 23 Boni na madabu tu tano na denggan i, tudos ma i tu halak na mambege barita i, mangantusi lapatanna jala marparbue. Adong na 100 hali lompit, na asing 60 hali lompit, jala na sada nai 30 hali lompit.” 24 Dipaboa ibana ma tudosan na asing tu nasida, ninna ma, “Harajaon banua ginjang i tudos do i tu sasahalak na manabur boni na denggan di ladangna. 25 Tingki modom angka jolma, ro ma musuna jala disabur ma simareme-eme* di tonga-tonga ni eme* i, dung i laho ma ibana. 26 Dung tubu jala marparbue eme i, tubu ma nang simareme-eme i. 27 Dung i, ro ma angka hatoban ni nampunasa ladang i, ninna ma, ‘Tuannami, nda boni na denggan do disabur ho di ladangmu? Sian dia do ro simareme-eme i?’ 28 Didok ibana ma tu nasida, ‘Sahalak musu do na mangulahon on.’ Disungkun angka hatoban i ma tu ibana, ‘Denggan do di roham, butbuton jala papunguonnami i?’ 29 Didok ibana ma, ‘Unang, so tung dohot tarbutbut eme i tingki dibutbut hamu simareme-eme i. 30 Pasombu hamu ma i rap tubu sahat tu na panen, jala tingki panen dohononku ma tu panabi asa jumolo dipapungu simareme-eme i jala dirahut dung i ditutung ma tu api. Dung i, papungu ma eme i tu poti.’” 31 Dipaboa ibana ma muse tudosan na asing tu nasida, ninna ma, “Tudos do Harajaon banua ginjang i tu boni na gelleng* na binuat ni sasahalak jala disuan tu ladangna. 32 On ma boni na ummetmet sian nasa boni, alai dung tubu umbalga do i sian sude sayur. Gabe songon hau ma i, jala ro ma angka pidong na martonga-tonga langit marasar di angka dangkana.” 33 Didok ibana ma tudosan na asing tu nasida, “Tudos do Harajaon banua ginjang i tu ragi na sinampur ni sahalak borua tu sampulu kilogram topung sahat tu na kambang adonan i.” 34 Sudena i diajarhon Jesus tu natorop i marhite tudosan. Sasintongna, ndang mangkatai ibana tu natorop i molo ndang marhite tudosan, 35 asa saut hata ni panurirang na mandok, “Hatahononku do angka tudosan. Paboaonku do angka na buni sian najolo.”* 36 Dung disuru mulak natorop i, masuk ma Jesus tu sada jabu. Ro ma siseanna tu ibana, ninna ma, “Patorang ma tu hami tudosan taringot tu simareme-eme na di ladang i.” 37 Dialusi ibana ma, “Na manabur boni na denggan, i ma Anak ni jolma i. 38 Ladang, i ma portibi on. Boni na denggan, i ma angka anak Harajaon. Alai simareme-eme, i ma angka anak ni Sibolis.* 39 Musu na manabur, i ma Sibolis. Panabi, i ma angka suru-suruan. Jala panen, i ma panutup ni jaman on.* 40 Songon simareme-eme na dipapungu jala ditutung, on ma na laho masa di panutup ni jaman on.* 41 Suruon ni Anak ni jolma i ma angka suru-suruan pakaluarhon sian Harajaonna sude na mambahen na asing mardosa dohot angka halak na mangalanggar patik. 42 Disampathon ma nasida tu api na marsigorgor. Disi ma nasida mangangguhi jala muruk situtu.* 43 Di tingki i, marsinondang ma angka halak na mangulahon lomo ni roha ni Debata di Harajaon ni Ama nasida, songon mata ni ari na marsinondang. Manang ise na marpinggol, dibege ma i. 44 “Tudos do Harajaon banua ginjang i tu arta na buni di ladang. Adong ma sasahalak na mandapot i, alai ditanom ma muse. Alani las ni rohana, laho ma ibana manggadis sude artana laho manuhor tano i. 45 “Tudos do muse Harajaon banua ginjang i tu sahalak partiga-tiga na mangalului mutiara na arga. 46 Dung dapotna sada mutiara na arga, laho ma ibana jala hatop ma digadis sude na adong di ibana laho manuhor i. 47 “Tudos do muse Harajaon banua ginjang i tu jala na sinampakkon tu laut, dung i dapot ma marragam dengke. 48 Dung gok, ditarik nasida ma jala i tu darat. Hundul ma nasida laho papunguhon dengke na denggan tu karanjang, alai dengke na so denggan dibolongkon do. 49 Songon i ma na masa di panutup ni jaman on,* ro ma angka suru-suruan manirang parjahat sian halak na mangulahon na sintong. 50 Disampathon ma parjahat i tu api na marsigorgor. Disi ma nasida mangangguhi jala muruk situtu.* 51 “Nunga diantusi hamu be sudena i?” Dialusi nasida ma, “Nunga.” 52 Dung i didok ibana ma tu nasida, “Sude guru* naung diajari taringot tu Harajaon banua ginjang, tudos ma i tu sahalak nampuna jabu na pakaluarhon arta na imbaru dohot arta na leleng sian panimpanan ni artana.” 53 Dung sae dipaboa sude tudosan i, laho ma Jesus sian i. 54 Dung sahat ibana tu hutana, mangajari ma ibana di sinagoga* ni nasida. Gabe longang ma halak na disi, ninna ma, “Sian dia do dapotna habisuhon dohot tanda halongangan* sisongon i? 55 Nda anak ni tukang hau ibana? Nda si Maria do inana, jala si Jakobus, si Josep, si Simon, dohot si Judas do angka anggina? 56 Nda rap dohot hita do angka ibotona? Ai sian dia do dapotna sudena i?” 57 Gabe ndang porsea be nasida tu ibana, dung i ninna Jesus ma tu nasida, “Sai dipasangap do panurirang, alai ndang sangap ibana di hutana dohot di jabuna sandiri.” 58 Ndang dibahen ibana be godang tanda halongangan* disi, ala ndang porsea nasida.\n^ Manang “hahomion”.\n^ As. “sijahat”.\n^ Manang “di jaman on”. Ida di Kamus.\n^ Na nidokna dison, i ma suan-suanan na songon gandum alai marrasun.\n^ Na nidokna dison, suan-suanan na songon eme na tubu di Israel na jotjot dipangke mambahen roti.\n^ Na nidokna dison, i ma boni na songon batu ni siarum na boi tubu gabe hau na timbona opat meter.\n^ Manang boi do “sian mula ni portibi on”.\n^ Manang “hasiangan on”. Ida di Kamus.\n^ As. “patungoripon”.\n^ As. “siboto surat”. Na nidokna dison, i ma angka sisean na mangajari di jolo ni natorop.\n^ Manang “di parguruan”. Ida di Kamus.\n^ Manang “mukjizat”.


2 Korint 5 | Bibel online |Terjemahan Dunia Baru\n2 Korint 5:1-21\nMamangke jabu na diparade di banua ginjang (1-10)\nMangurupi halak mardame tu Debata (11-21)\nAngka tompaan na imbaru (17)\nAngka suruan ni Kristus (20)\n5 Ai taboto do, rumpakkononna do jabunta na di tano on, i ma dagingta na songon kemah i. Jala lehonon ni Debata ma di hita jabu di banua ginjang, na so binahen ni jolma jala na martahan sahat ro di saleleng ni lelengna. 2 Ai marhoi-hoi do hita di jabunta sisaonari on. Lomo do rohanta naeng mamangke* na diparade tu hita di banua ginjang i. 3 Ai molo dung tapangke i, ndang salang-salang be hita. 4 Sasintongna, marhoi-hoi do hita jala manaon sitaonon na borat di kemahta sisaonari on. Ndang lomo ni rohanta manadingkon kemahta on songon na paluahon pangkeanta. Alai na lomo do rohanta manjalo inganan na di banua ginjang i asa dipauba dagingta na boi mate i tu hangoluan na saleleng ni lelengna. 5 Saonari, nunga diparade Debata tu hita hangoluan i jala dilehon do tu hita tondi parbadia, na patoguhon hita na dohot do hita manjalo pasu-pasu di ari na naeng ro.* 6 Alani i, tongtong do pos rohanta jala taboto do, saleleng di jabunta na di tano on dope hita, i ma dagingta, dao dope hita sian Tuan i. 7 Ai mangihuthon haporseaon do hita mangolu, ndang mangihuthon angka na taida. 8 Alani i, pos do rohanta jala umlomo do rohanta tading rap dohot Tuan i, sian apala tading di jabunta on, i ma dagingta on. 9 Alani i, rap pe hita dohot ibana manang na dao sian ibana, marsitutu ma hita asa boi mangulahon lomo ni rohana. 10 Ai ingkon jongjong do hita sude di jolo ni kursi panguhuman ni Kristus. Jaloon ni ganup halak ma upana hombar tu parniulaon ni nasida, na denggan manang na roa tingki mardaging jolma nasida. 11 Ala huboto hami do lapatan ni biar mida Tuan i, tongtong do hupapos hami roha ni angka halak taringot tu na huajarhon hami. Ai diboto Debata do ise hami,* jala hirim do rohangku tandaonmuna* hami. 12 Ndang na mamuji dirinami hami muse. Alai, asa taronjar do rohamuna laho marbalga ni roha alani hami. Alani i, boi ma alusanmuna halak na marginjang ni roha alani angka na tarida, ndang alani angka na adong di roha. 13 Alai molo tung songon na so marroha hami, laho tu Debata do i, jala molo tung marroha hami, laho tu hamu do i. 14 Ai holong ni Kristus i do na mangonjar rohanami. On do na huantusi hami: Mate do sahalak jolma humongkop sude jolma, ai sasintongna nunga mate sude jolma. 15 Mate do ibana humongkop sude jolma, asa sude jolma ndang be mangolu tu dirina sandiri, alai mangolu tu Kristus naung mate jala naung dipahehe i. 16 Mulai sian saonari, ndang olo be hami manguhumi halak mangihuthon pingkiran ni jolma. Nang pe najolo mangihuthon pingkiran ni jolma do hami mangida Kristus i. Alai saonari, ndang songon i be hami. 17 Manang ise na marsada dohot Kristus i, nunga gabe tompaan na imbaru ibana. Nunga salpu na leleng i, jala angka na imbaru nama na adong saonari. 18 Sian Debata do i sudena, na mambahen hita mardame dohot Ibana marhite Kristus, jala na mangalehon tu hita ulaon laho mangurupi halak na asing laho mardame dohot Ibana. 19 Lapatanna, marhite Kristus bahenon ni Debata ma angka jolma mardame dohot Ibana, ndang etongonna be angka hasalaan ni nasida. Jala dilehon do tu hita ulaon laho paboahon i tu angka jolma asa boi nasida mardame tu Debata. 20 Angka suruan na manggantihon Kristus i do hami. Alani i marhite hami, songon na mangelek-elek ma Debata tu angka jolma. Ala manggantihon Kristus do hami, hupangido hami ma tu hamu, “Mardame ma hamu dohot Debata.” 21 Ndang mardosa Kristus i, jala dibahen Debata do ibana gabe pelean laho manobus dosanta. Asa marhite ibana, boi ma hita didok Debata mangulahon na sintong.\n^ Manang “mamangke inganan”.\n^ Manang “na gabe jaminan tu janjina na laho masa di ari na naeng ro”.\n^ Manang “Ai patar do hami di jolo ni Debata”.\n^ As. “tandaon ni panggora ni rohamuna”.


Agustus 11, 2018 - Kramat Jati\nFormat Web Acara ibadah Minggu HKBP Kramatjati\nParjamita 4 : 17 II Tes 3 : 3\nNatal R-Naposo HKBP Kramat Jati 2018\nMinggu Manogot Arian 12 Agustus 2018\nMinggu Manogot Arian 12 Agustus 2018 Topik Minggu : XI Dung Trinitatis “Haholongan Na Mangarahut Hasadon / Kasih Sebagai Pengikat Yang Mempersatukan” Minggu 12 Augustus 2018 Acara Pamuhai (Saat Teduh) BE. 18 UNGKAP BAHAL NA UMMULI BL. 84. 1. Ungkap bahal na umuli, bagas ni Debatangki. Ai tusi do au naeng muli, ganup jumpang Minggu […]\nPosted in Kebaktian MingguTagged minggu hkbp kr jati, trinitatis\nPosted on Agustus 11, 2018 Agustus 11, 2018 Agustus 11, 2018 Agustus 11, 2018\nPosted in Kebaktian MingguTagged hkbp kramat jati\nMinggu 5 Agust 2018 Sore\nIbadah Minggu 5 Agust 2018 Sore BN 683 DiadopanMu Jesus 1=Es 4/4 1:Di hadapanMu Yesus, betapa hina diriku Kar’na banyaknya dosaku di hadapanMu Yesus 2: Di hadapanMu Yeuss, ‘ku menyembah dan bertelut ‘Ku mohon pengampunanMu di hadapanMu Yesus – BN 122 BETAPA BAHAGIANYA 1. Betapa bahagianya yang bersatu hatinya Adil perbuatannya, jujur perkataannya 4. Bangunlah persatuan, […]\nPosted in Kebaktian MingguTagged HKBP, kramat jati\nTouch by H.Krjati\t| Web: IndoTimeline by IndoDevApps.


I Musa 21 | Alkitab TOBA\n← I Musa 22\nI Musa 20 →\nAugust 21, 2008 · 14:30\n21:1 Dung i ditatap Jahowa ma si Sarah, songon na nidokna i, jala dibahen Jahowa tu si Sarah songon na pinarbagana i.\n21:2 Ai gabegabean ma si Sarah, jala ditubuhon anak sada di si Abraham, di hatutuana i, tongon di tingki, na nidok ni Debata tu ibana.\n21:3 Dung i dibahen si Abraham ma goar ni anakna i, na tubu di ibana, tinubuhon ni si Sarah, si Isak.\n21:4 Dung i paualubornginhon, disunat si Abraham ma si Isak, anakna i, songon na tinonahon ni Debata tu ibana.\n21:5 Marumur saratus taon do si Abraham di na tubu i si Isak anakna i.\n21:6 Jadi ninna si Sarah ma: Siparengkelon do dibahen Debata tu ahu; nasa na umbegesa parengkelanna do ahu.\n21:7 Angkup ni didok do: Tung ise ma na hum marbagahon di si Abraham, si Sarah pasusuhon anak? Ai nunga hutubuhon anak sada di hatutuana i.\n21:8 Jadi dung lam balga posoposo i, jala sirang susu, marharoan bolon ma si Abraham, di ari na sirang susu i si Isak.\n21:9 Dung i sai diida si Sarah ma anak ni si Hagar, boru Misir i, na tinubuhonna di si Abraham, mangarehei.\n21:10 Jadi didok ma tu si Abraham: Pabali ma hatoban on rap dohot anakna i, ai ndang manean anak ni hatoban on rap dohot si Isak anakki.\n21:11 Alai sogo situtu do roha ni si Abraham di hata i, ala ni anakna i.\n21:12 Alai ninna Debata ma tu si Abraham: Unang sogo roham taringot tu dakdanak i dohot taringot tu hatobanmu; tangihon ma sude na nidok ni soara ni si Sarah tu ho, ai marhitehite si Isak do targoar di ho pinompar.\n21:13 Anak ni hatobanmi pe bahenonku do gabe bangso, ala pinomparmu ibana.\n21:14 Jadi dipasogot si Abraham ma manogotna i hehe, dibuat ma sagusagu dohot aek satabutabu, dilehon ma i tu si Hagar, dipasandangkon ma tu abarana, dung i dipalaho ibana rap dohot dakdanak i. Jadi laho ma ibana, hape lilu do di halongonan Berseba.\n21:15 Jadi dung suda aek sian tabutabu i dipapeak ma dakdanak i tu toru ni ramba metmet.\n21:16 Dung i dipaholang ibana laho hundul arga sansinior sian i, ai ninna do: Ndang tarpaidaida ahu dakdanak i laho mate. Jadi sai hundul ibana tondong sian i, huhut dipangiar soarana jala tumatangis.\n21:17 Jadi ditangihon Debata ma soara ni dakdanak i, joujou ma suruan ni Debata sian banua ginjang di si Hagar, ninna ma mandok ibana; aha di ho ale Hagar? Unang ho mabiar, ai nunga ditangihon Debata soara ni dakdanak i sian hapeahanna i.\n21:18 Hehe ma ho, pahehe ma dakdanak i jala togu ibana dohot tanganmu ai bahenonku do ibana gabe bangso na bolon.\n21:19 Dung i dipatonggor Debata ma mata ni si Hagar, gabe diida ma sada mual. Jadi laho ma ibana manggohi tabutabu i dohot aek, jala dipainum dakdanak i.\n21:20 Dung i ditumpak Debata ma dakdanak i magodang, laos maringan ibana di halongonan, diula ma parsioron.\n21:21 Jadi maringan ibana di halongonan Elaparan, gabe dibuat inana i ma sada boru Misir bahen jolmana.\n21:22 Dung i ro ma uju i hata ni si Abimelek dohot si Pikol, partogi ni angka paranganna i mandok tu si Abraham: Sai didongani Debata do ho di sude na niulam.\n21:23 On pe, mangmangkon ma dison tu Debata: Molo tung marmihimmihim ho tu ahu, manang tu angka anakku, ro di pinomparhu sogot! Nda maruhum na denggan ho tu ahu dohot tu tano paisolatanmu, marningot uhum na denggan na hubahen i tu ho.\n21:24 Jadi ninna si Abraham ma: Humangmangkon pe.\n21:25 Alai disarita si Abraham do si Abimelek ala sumur, na nirampas ni angka naposo ni si Abimelek.\n21:26 Dung i ninna si Abimelek ma: Ndang pamotoanku manang ise na mambahen songon i; ho pe antong, ndang dialualuhon ho tu ahu, jala ndang dung hubege, nda sadari on.\n21:27 Jadi dipambuat si Abraham ma birubiru dohot lombu, jala di parlehon tu si Abimelek, jadi marbulan be ma nasida na dua.\n21:28 Dung i dipapulik si Abraham ma pitu anak ni birubiru.\n21:29 Jadi ninna si Abimelek ma tu si Abraham: Tu aha ma anak ni birubiru na pitu on, angka na pinapulikmon?\n21:30 Dung i ninna si Abraham ma: Sai jalo ma na pitu anak ni birubiru on sian tanganku bahen sitindangingku, paboa ahu sihali sumur on.\n21:31 Ala ni do umbahen margoar Berseba (sumur parbulanan) huta i, ala disi marbulan nasida na dua i.\n21:32 Asa marpadan ma nasida di Berseba. Dung i hehe ma si Abimelek dohot si Pikol, partogi ni paranganna i, asa mulak nasida tu tano ni halak Palistim.\n21:33 Dung i disuan si Abraham ma angka hau ara di Berseba, jala dipajoujou disi goar ni Jahowa, Debata saleleng ni lelengna.\n21:34 Jadi na nia leleng si Abraham maisolat di tano ni halak Palistim.


40 Mateus | Alkitab TOBA\nCategory Archives: 40 Mateus\nAugust 14, 2008 · 22:22\n1:1 On ma surat partuturan ni Jesus Kristus, anak ni si Daud, anak ni si Abraham.\n1:2 Anak ni si Abraham si Isak; anak ni si Isak si Jakkob; anak ni si Jakkob si Juda dohot angka hahaanggina.\n1:3 Anak ni si Juda si Peres dohot si Jara, sian si Tamar; anak ni si Peres si Hesron; anak ni si Hesron si Ram.\n1:4 Anak ni si Ram si Aminadab; anak ni si Aminadab si Nahason; anak ni si Nahason si Salmon.\n1:5 Anak ni si Salmon si Boas sian si Rahab; anak ni si Boas si Obed sian si Rut; anak ni si Obed si Isai.\n1:6 Anak ni si Isai raja Daud; anak ni si Daud si Salomo, sian jolma ni si Uria.\n1:7 Anak ni si Salomo si Rehabeam; anak ni si Rehabeam si Abia; anak ni si Abia si Asa.\n1:8 Anak ni si Asa si Josapat; anak ni si Josapat si Joram; anak ni si Joram si Usia.\n1:11 Anak ni si Josia si Jekonya dohot angka hahaanggina; i ma di tingki habubuangnasida na tu huta Babel.\n1:12 Jadi dung tarbuang nasida, tubu ma si Sealtiel, anak ni si Jekonya, dung i si Serubabel, anak ni si Sealtiel.\n1:13 Anak ni si Serubabel si Abihud; anak ni si Abihud si Eliakim; anak ni si Eliakim si Asor.\n1:15 Anak ni si Eliud si Eleasar; anak ni si Eleasar si Mattan; anak ni si Mattan si Jakkob.\n1:16 Anak ni si Jakkob si Josep, dongan saripe ni si Maria, na tumubuhon Jesus, na margoar Kristus.\n1:17 Sampulu opat do torop ni sundut ni si Abraham ro di si Daud; laos sampulu opat sundut do olat ni si Daud ro di habubuangnasida tu huta Babel, jala sampulu opat sundut do muse olat ni habubuangnasida sahat ro di Kristus i.\nFiled under 2 Padan Na Imbaru, 40 Mateus\nTagged as Mateus\n2:1 Asa dung tubu Jesus di huta Betlehem, di luat Judea, uju hinarajahon ni si Herodes, ro ma angka parhapistaran sian purba tu huta Jerusalem,\n2:2 angka ninna ma: Didia do Raja na imbaru tubu i? Naung huida hami do bintangna di tano habinsaran; ala ni i ro do hami sumomba Ibana!\n2:3 Alai disi dibege raja Herodes hata i, tarsonggot ma ibana ro di sude pangisi ni huta Jerusalem.\n2:4 Jadi dipapungu ma angka sintua ni malim ro di sibotosurat ni bangso i, dipamanat ma tu nasida huta hatubuan ni Kristus i.\n2:5 Jadi didok nasida ma tu ibana: Huta Betlehem na di luat Judea do, ai songon on do pandok ni panurirang i:\n2:6 “Ia ho, huta Betlehem, apala tung na ummetmet ho di tongatonga ni angka huta na di luat Judea, ai ho do huta haroroan ni Raja i, na marmahan Israel, bangsongki!”\n2:7 Dung i marhusip ma si Herodes manjou angka parhapistaran i tu jolona disihirsihiri ma tu nasida lelengna, dung tarida bintang i.\n2:8 Dung i disuru ma nasida tu huta Betlehem, ninna ma: Laho ma hamu, tangkas ma diori hamu Dakdanak i! Ia dung jumpang, paboa hamu ma tu ahu, asa dohot ahu ro marsomba tu Ibana.\n2:9 Asa dung dibege nasida hata ni raja i, laho ma nasida. Anggo bintang i, naung niidanasida hian di tano habinsaran i, sai di ginjangnasida do muse, rasirasa sahat tingkos di ginjang ni inganan ni Dakdanak i.\n2:10 Marnida bintang i, mansai las situtu ma rohanasida.\n2:11 Laos dibongoti ma bagas i, gabe diida ma Dakdanak i dohot si Maria, inana i. Dung i manungkap ma nasida marsomba tu Dakdanak i, dirungkari ma artanasida: Sere, haminjon dohot angka na angur, parsombanasida tu Ibana.\n2:12 Dung i ro ma tona ni Debata marhite sian nipinasida, unang pola mulak be tumopot si Herodes; jadi sian dalan na asing nama nasida mulak tu luatnasida.\n2:13 Asa dung laho nasida, ro ma surusuruan ni Tuhan i, diida si Josep di nipina, na mandok tu ibana: Hehe ma ho, boan ma Dakdanak i rap dohot inana i, maporus ma hamu tu tano Misir; disi ma hamu jolo, paima ro muse hatangku, ai na naeng luluan ni si Herodes do Dakdanak i, asa bunuonna.\n2:14 Jadi hehe ma ibana, diboan ma Dakdanak i rap dohot inana borngin i, maporus tu tano Misir.\n2:15 Laos disi ma nasida, paima mate si Herodes, asa jumpang na nidok ni Tuhan i marhite sian panurirangna na mandok: “Sian Misir do hujou Anakki!”\n2:16 Asa dung mamoto si Herodes, naung dipaotooto angka parhapistaran i ibana, tarrimas situtu ma ibana, disuru ma tu Betlehem dohot tu sandok luat na humaliang i angka na mamunui nasa dakdanak baoa, na marumur dua taon, ro di angka na ummetmet sian i, hombar tu tingki naung nirisihanna sian angka parhapistaran i.\n2:17 Disi ma jumpang hata ni panurirang Jeremia na mandok:\n2:18 “Tarbege do di huta Rama soara partangison dohot angguk badar: Diangguhi si Rahel do ianakhonna i: Ndang olo be apulon, ai nunga sun siap nasida.”\n2:19 Alai dung mate si Herodes, diida si Josep ma di nipina surusuruan ni Tuhan i di tano Misir, na mandok tu ibana:\n2:20 Hehe ma ho, boan ma Dakdanak i rap dohot inana mulak tu tano Israel, ai nunga mate angka na sumangkapi hosa ni dakdanak i.\n2:21 Jadi hehe ma ibana, diboan ma Dakdanak i rap dohot inana mulak tu tano Israel.\n2:22 Alai dung dibege ibana, si Arkilaus do hape raja di luat Judea manggonti amana si Herodes, biar do rohana, anggo tung laho tusi. Jala dung ro poda sian Debata tu ibana di nipina, gabe dompak luat Galilea nama ditondong.\n2:23 Jadi ojak ma ibana maringanan di sada huta na margoar Nasaret, gabe jumpang ma hata ni panurirang na mandok: Goaron do Ibana si Nasarani!\n3:1 Dung i di laonlaon ni ari hehe ma si Johannes pandidi marjamita di halongonan Judea,\n3:2 ninna ma: Pauba hamu ma rohamuna, ai nunga songgop harajaon banua ginjang i!\n3:3 Ibana do na pinaboa ni panurirang Jesaya, uju na nidokna: “Soara ni na manjoujou di halongonan: Pature hamu ma dalan di Tuhan i; pahornop hamu ma sidalananna i!”\n3:4 Imbulu ni unto do ulos ni si Johannes, hulingkuling do hohosna: Angka sihapor dohot situak ni loba do sipanganonna.\n3:5 Dung i laho ma pangisi ni Jerusalem manopot ibana, songon i dohot sude halak Judea ro di saluhut angka na maringanan di lambung ni Jordan i.\n3:6 Jadi dipandidihon si Johannes ma nasida di aek Jordan i, dung ditopoti be dosanasida.\n3:7 Alai di na niidana torop Parise dohot Saduse manopot pandidionna i, ninna ma mandok nasida: Hamu anak ni ulok! Ise do na mangajari hamu, pasidingkon rimas na ro sogot?\n3:8 Parbuehon hamu ma na tama, paboa naung muba rohamuna!\n3:9 Jala so tung didok hamu di bagasan rohamuna: Si Abraham do amanami! Ai hudok ma tu hamu: Tarjadihon Debata do anak di si Abraham sian angka batu on!\n3:10 Ai nunga pola ampe tangke tu daling ni angka hau! Onpe, sitabaon ma nasa hau na so marparbuehon na denggan jala sidabuhononhon tu api!\n3:11 Ia ahu, aek do hudidihon tu hamu mandokkon paubahon roha; alai andul gumogo do na ro sian pudingku, gari mamboan sipatuna hurang tama dope ahu. Didihonon ni I do tu hamu Tondi Parbadia dohot api!\n3:12 Di tanganna do purpuran; paiasonna ma pardegeanna; papunguonna do emena tu sopona; alai tutungonna do anggo hurangkam i tu api na so ra mintop.\n3:13 Uju i ma ro Jesus sian Galilea tu batang aek Jordan, laho padidihon Ibana tu si Johannes.\n3:14 Alai manjua do si Johannes, didok ma: Ahu do nian patut didionmu, hape Ho ro mandapothon ahu!\n3:15 Alai didok Jesus ma mandok ibana: Songon i ma jolo! Ai tama do tapajongjong nasa hatigoran! Dung i dioloi ma Ibana.\n3:16 Asa dung tardidi Jesus, pintor hehe ma Ibana sian aek i, jala mungkap ma langit, jadi tarida ma mijur Tondi ni Debata songon darapati sumonggopi Ibana.\n3:17 Laos mangkuling ma soara sian ginjang, didok ma: On do Anakku, Haholongan i; halomoan ni rohangku do Ibana!\nAugust 14, 2008 · 22:21\n4:1 Dung i ditogihon Tondi i ma Jesus tu halongonan, asa diunjuni sibolis i Ibana.\n4:2 Jadi dung opatpulu ari, opatpulu borngin lelengna so mangan Ibana, male ma dihilala.\n4:3 Dung i didapothon sipangunjuni i ma Ibana, ninna ma: Molo na tutu Ho Anak ni Debata, dokkon ma batu on gabe sipanganon!\n4:4 Alai ninna ma mangalusi: Na didok Surat i do: “Apala holan sipanganon hangoluan ni jolma; tung nasa hata ni Debata do, na ro sian Ibana!”\n4:5 Dung i ditogihon sibolis i ma Ibana tu huta na badia i, dipajongjong ma Ibana tu atas bagas joro i, dung i ninna ma mandok Ibana:\n4:6 Molo Anak ni Debata Ho, timbungkon ma Dirim tu toru, ai didok Surat i do: “Dohononna do angka surusuruanna manangannangan Ho, asa unang tartuktuk patmu tu batu!”\n4:7 Dung i ninna Jesus ma mandok ibana: Dohot do on didok Surat i: “Ndang jadi unjunanmu Tuhan Debatam!”\n4:8 Dung i diulahi sibolis i ma manogihon Ibana tu punsu ni dolok na timbo situtu, dipatuduhon ma tu Ibana nasa harajaon na di portibi on ro di hasangaponna, dung i ninna ma mandok Ibana:\n4:9 Saluhutna i lehononku do tu Ho, molo olo Ho marsomba tu ahu.\n4:10 Dung i didok Jesus ma mandok ibana: Laho ma ne ho, bolis; ai didok Surat i do: “Tuhan Debatam do sisombaonmu, Sasadasa do sioloanmu!”\n4:11 Dung i ditadingkon sibolis i ma Ibana; jadi ro ma angka pardisurgo marhobasi di Ibana.\n4:12 Dung dibege Jesus, naung tarhurung si Johannes, laho ma Ibana tu Galilea.\n4:13 Laos ditadingkon ma huta Nasaret, laho maringanan tu huta Kapernaum na di topi ni tao i, di luat Zebulon dohot Naptali.\n4:15 “Luat Zebulon dohot Naptali na di topi ni tao i, di ipar ni aek Jordan, luat Galilea, inganan ni angka sipelebegu:\n4:16 Jolma angka na maringanan di na holom marnida Panondang na bolon; nunga binsar Panondang i di angka na manginganhon tano na nilinggoman ni hamatean”.\n4:17 Jadi olat ni i mamungka ma Jesus marjamita; ia jamitana on do: Pauba hamu ma rohamuna, ai nunga songgop harajaon banua ginjang i!\n4:18 Dung i di na mardalani Jesus di topi ni tao Galilea, diida ma disi dua halak na saama na sumampakkon jalanasida tu tao i, ai pardengke do nasida; i ma si Simon na margoar si Petrus dohot donganna saama si Andreas.\n4:19 Dung i ninna ma mandok nasida: Ihuthon hamu ma Ahu; bahenonku do hamu gabe sijala jolma!\n4:20 Dung i pintor ditadingkon nasida ma jalanasida i, laho mangihuthon Ibana.\n4:21 Dung laho Ibana sian i, diida ma muse dua halak na asing na saama, i ma si Jakobus dohot anggina, si Johannes, anak ni si Sebedeus, angka na pauliuli jalanasida hundul di bagasan paraunasida rap dohot si Sebedeus, amanasida i. Jadi dijou ma nang nasida.\n4:22 Dung i pintor ditadingkon nasida ma parau i dohot amanasida, laho mangihuthon Ibana.\n4:23 Dung i didalani Ibana ma sandok luat Galilea laho mangajari di angka parguruan, mamaritahon Harajaon i huhut pamalum nasa sahit dohot na niae ni halak na disini.\n4:24 Jadi tarbarita ma Ibana ro di liat tano Siria, pola dipamboan halak tu Jolona nasa na hansitan, angka parsahit na ragam dohot angka hasonggopan ni angka sibolis dohot angka na solpot bulan on ro di angka na sarion, gabe dipamalum ma nasida saluhutna.\n4:25 Jadi mansai torop ma halak mangihuthon Ibana, angka na sian luat Galilea, sian Dekapolis (Sampulu huta), sian Jerusalem, sian Judea dohot sian luat na di bariba ni aek Jordan.\n5:1 Asa dung diida Jesus halak na sai torop i, nangkok ma Ibana tu sada tor jadi hundul ma disi; dung i didapothon angka siseanna ma Ibana.\n5:2 Dung i marsoara ma Ibana mangajari nasida, ninna ma:\n5:3 Martua ma na pogos tondi, ai di nasida do harajaon banua ginjang i!\n5:4 Martua ma na marsak roha, ai siapulon do nasida!\n5:5 Martua ma na lambok roha, ai teanonnasida do tano on!\n5:6 Martua ma na mauas male mida hatigoran, ai sipabosuron do nasida!\n5:7 Martua ma na asi roha, ai siasian do nasida!\n5:8 Martua ma parroha na ias, ai idaonasida do Debata!\n5:9 Martua ma sibahen dame, ai goaron do nasida anak ni Debata!\n5:10 Martua ma na pinaburuburu ni halak ala ni hatigoran, ai di nasida do harajaon banua ginjang i!\n5:11 Martua ma hamu, molo diinsahi halak hamu manang dipaburuburu manang dipatubutubu ragam ni hata na roa, na so tutu, dompak hamu ala ni Ahu!\n5:12 Las ma rohamuna jala marolopolop, ai godang do umpamuna di banua ginjang i, ai songon i do dipaburuburu angka panurirang na jumolo sian hamu.\n5:13 Hamu do sira ni tano on! Alai molo tung gabe hambar sira i, aha ma bahenon paansimhon? Nda tung na hasea be i; sibolongkononhon nama tu balian, asa didegei halak.\n5:14 Hamu do panondang ni portibi on! Ndang tarbahen so sai patar huta na di atas dolok.\n5:15 Ndang dihungkuphon halak ampang tu palito na ginalahanna; tu ginjang ni parpalitoan do dibahen, asa disondangi saluhut na di jabu i.\n5:17 Unang ma dirimpu rohamuna: Ahu ro mangarumpakkon patik i, manang hata ni angka panurirang i pe. Ndang ro Ahu mangarumpakkon; na pajongjongkon do Ahu!\n5:18 Ai hata na sintong do na hudok on tu hamu: Rasirasa sega langit dohot tano on, na so tupa sega sian patik i nanggo sada sisiasia manang sanggurit pe, paima saut saluhutna i.\n5:19 Asa manang ise na mangarumpakkon sada sian angka patik na ummetmet i jala dipodahon i tu jolma, i ma goaron na ummetmet di harajaon banua ginjang i; alai na mangulahon jala mangajarhonsa, i do goaron na balga di harajaon banua ginjang i.\n5:20 Ai hudok ma tu hamu: Molo so andul dumenggan hatigoranmuna sian hatigoran ni angka sibotosurat dohot Parise, ndang habongotan hamu harajaon banua ginjang i.\n5:21 Dibege hamu do hata na tu angka ompu na robi: “Unang ho mambunu!” Ia pamunu siuhumon do.\n5:22 Alai Ahu do mandok tu hamu: Tu jolo ni paruhuman ma ganup na tarrimas tu donganna; jala tama hona uhum ni rapot godang do ganup na mandok tu donganna: Hurang ajar! Alai na pola mandok tu donganna: Pe ho sisoada!, tama dapot api na roko do i.\n5:23 Asa molo diboan ho sipelehononmu tu langgatan, dung i tarsingot roham disi di sogo ni roha ni donganmu dompak ho,\n5:24 tadingkon ma sipelehononmi di jolo ni langgatan i; laho ma ho jolo mardenggan dohot donganmi; dung pe i, asa ro ho pasahathon sipelehononmi!\n5:25 Tung denggan ma roham maradophon alomi; alai tibu, binsan rap dope hamu di tongandalan! So tung sanga dipasahat alomi ho tu panguhum, gabe dipasahat panguhum i ho tu opasna, gabe dihurungkon ho maon.\n5:26 Situtu do na hudok on tu ho: Na so tupa ho ruar sian i, anggo so sahat gararmi sude ro di na saduit!\n5:27 Dibege hamu do hata na tu angka ompu na robi: “Unang ho mangalangkup!”\n5:28 Alai Ahu mandok tu hamu: Manang ise na mamereng boruboru huhut marsangkap na roa, nunga saut dilangkup i di bagasan rohana.\n5:29 Molo digasipi mata siamunmi ho, pulsikkon ma i jala bolongkon! Ai dengganan do mago dagingmu deba nuaeng, unang bolong dagingmi hibul sogot tu api na roko!\n5:30 Jala molo digasipi tangan siamunmi ho, gotap ma i jala bolongkon! Ai dengganan mago ruas ni dagingmu sada nuaeng, unang bolong dagingmu hibul sogot tu api na roko!\n5:31 Angkup ni i didok do: “Manang ise na palahohon jolmana, ingkon dilehon do surat sirang tu ibana.”\n5:32 Alai Ahu mandok tu hamu: Ganup na palahohon na niolina, ia so ala ni na marmainan, na palangkuphonsa do! Pangalangkup do nang na mambuat na sirang i!\n5:33 Angkup ni i, dibege hamu do hata na tu angka ompu na robi: “Ndang jadi tolononmu na tutu! Naung saut diuarihon ho tu Debata, ingkon gararonmu do!”\n5:34 Alai Ahu mandok tu hamu: Sandok na so tupa hamu manolon nang maruari pe: Manang tu langit i, ai habangsa ni Debata do i;\n5:35 manang tu tano on, ai sidegean ni patna do i; manang tu huta Jerusalem pe, ai huta ni Raja na bolon i do i.\n5:36 Angkup ni i, ndang jadi ho manolon tu ulum; ai ndang marhuaso ho mambahen bontar manang birong obukmu nanggo sada.\n5:37 Songon on ma hatamuna: Olo, anggo olo; ndang, ia ndang! Nasa na ganda sian i, sian na jahat do i!\n5:38 Dibege hamu do hata na mandok: “Mata do abul ni mata; ipon do abul ni ipon!”\n5:39 Alai Ahu mandok tu hamu: Unang alo hamu na jahat! Molo adong na mamastap hurum siamunmi, tarehon ma nang hurummu sihambirang!\n5:40 Molo adong na naeng mambahen sindir tu ho, laho mambuat ulosmu, atena ma dohot bajubajum di ibana!\n5:41 Molo adong manang ise na manggogoi ho mandongani ibana sapaal, oloi ma ibana dua!\n5:42 Lehon na mangido tu ho! Unang tundali na naeng marsali tu ho!\n5:43 Dibege hamu do hata na mandok: “Holong ma roham di donganmi; hosom ma ia di musum!”\n5:44 Alai Ahu do mandok tu hamu: Holong ma rohamu di musumuna; tangiangkon hamu ma angka na paburuburu hamu.\n5:45 Asa tung gabe anak ni Amamuna na di banua ginjang i hamu: Ai dipabinsar do mata ni arina tu angka parroha na jahat nang tu na bonar, diparo do udan tu parroha na tigor nang tu na geduk.\n5:46 Ai molo holong rohamuna holan di angka na mangkaholongi hamu, dia ma upamuna? Gari angka sijalobeo, nda songon i do dibahen?\n5:47 Dia do hasurunganmuna, molo denggan hatamuna holan tu angka donganmuna? Gari angka sipelebegu, nda songon i do dibahen?\n5:48 Ipe, ingkon sun denggan do rohamuna songon Amamuna di banua ginjang na sun denggan roha i!\n7:1 Unang hamu manguhumuhumi, asa unang hona uhum hamu,\n7:2 ai panguhumonmuna i do siuhumhononhon tu hamu, parsuhatonmuna i do sisuhathononhon tu hamu.\n7:3 Aha ma pola paberengberengonmu silbaksilbak na di mata ni donganmu; ia na satiang na di matami ndang diantoi ho!\n7:4 Tung patut ma dohononmu tu donganmi: Ua, huumpat ma jolo silbaksilbak i sian matami! Hape na satiang do di matami!\n7:5 E ho pangansi, jumolo ma umpat tiang i sian matami; dung pe i, asa pingkiranmu, manang beha pangumpatmu di silbaksilbak na di mata ni donganmi.\n7:6 Unang lehon hamu arta na badia i tu angka jurangga, jala unang ma danggurhon hamu mutihamuna tu jolo ni angka babi, so tung dilotloti i dohot patna, laos humusor manaroso hamu!\n7:7 Pangido hamu ma, sai na lehononna do tu hamu; lului hamu ma, sai na jumpangan do hamu; tuktuhi hamu ma, sai na ungkaponna do di hamu!\n7:8 Ai sai na manjalo do nasa na mangido, sai na jumpangan do na mangalului; sai na ungkapon do di na manuktuhi!\n7:9 Ai ise sian hamu jolma, na mangalehon batu tu anakna, molo indahan dipangido?\n7:10 Manang na olo mangalehon ulok, molo dengke dipangido?\n7:11 Gari hamu angka parjahat umboto mangalehon basabasa na denggan tu anakkonmuna, lam Amamuna na di banua ginjang i ma so lehononna arta na denggan di na mangido tu Ibana?\n7:12 Saluhut na pinangido ni rohamu, sibahenon ni halak tu hamu, i ma bahen hamu tu nasida, ai i do pamusatan ni patik ro di hata ni angka panurirang.\n7:13 Bongoti hamu ma harbangan na gogot i; ai ruak do harbangan jala lambas do dalan na tu hamagoan, jala torop do angka na bongot sian i.\n7:14 Alai na hopit do ia harbangan jala gogot do dohot dalan na tu hangoluan, jala otik do halak na jumpangan i.\n7:15 Jaga hamu ma angka panurirang pargapgap, ai na ro do nasida mandapothon hamu marrupahon birubiru, alai anggo rohana di bagasan, tung babiat panoro do!\n7:16 Sian parbuena do tandaonmuna nasida. Tung dapot ma putikkononhon parbue ni hau anggur sian bulu duri, manang antajau sian rimbang?\n7:17 Ai marparbuehon na denggan do nasa hau na denggan; alai matua roa do parbue ni hau na so hasea.\n7:18 Ai anggo hau na denggan ndang tarparbuehonsa na roa, jala hau na roa ndada tarparbuehonsa na denggan.\n7:19 Nasa hau na so marparbuehon na denggan, sitabaon do, gabe bolong nama tu api.\n7:20 Asa sian angka parbuena do tandaonmuna nasida!\n7:21 Ndada saluhut halak, na mandok Ahu Tuhanna, bongot sogot tu harajaon banua ginjang i, holan angka na mangulahon lomo ni roha ni Damang na di banua ginjang i do!\n7:22 Ai torop do sogot di ari parpudi na mandok tu Ahu: Ale Tuhan! Ale Tuhan! Nda manurirangi hami nahinan mangasahon Goarmu? Nda hupabali hami najolo angka sibolis mangasahon Goarmu? Nda lan angka ulaon na balga huula hami mangasahon Goarmu?\n7:23 Dung i dohononku ma tu nasida: Ndang dung hutanda hamu; laho ma hamu sian lambungkon, hamu angka na mambahen na so jadi!\n7:24 Asa na umbege hatangki jala diulahon, sipatudoson ma i tu halak na marroha, na paulihon bagasna diatas batu mamak.\n7:25 Ia ro pe udan potir, mangalantap pe tangkuju jala pur pe habahaba manondong bagas i, ndang na marumpak, ai batu mamak do haojahanna.\n7:26 Alai na umbege hatangki, hape ndang diulahon, i ma sipatudoson tu halak na oto, na paulihon bagasna di atas rihit.\n7:27 Dung i ro ma udan potir, mangalantap ma tangkuju, pur ma dohot habahaba manondong bagas i, gabe marumpak ma, pola tung marongso.\n7:28 Jadi dung sidung dihatahon Jesus angka hata ondeng, tarhatotong ma natorop i umbege podana i.\n7:29 Ai na marsahala do pangajarionna di nasida, ndada songon pamodaion ni angka sibotosurat.\n8:1 Jadi mijur ma Jesus sian dolok i, dung i mansai torop ma halak mangihuthon Ibana.\n8:2 Dung i ro ma sada halak na huliton sumomba Ibana, huhut ma didok: Ale Tuhan, molo na olo Ho, tarpaias Ho do ahu!\n8:3 Jadi disurdukkon Jesus ma tanganna, laos dijama ma, huhut ma didok: Na olo do Ahu; ias ma ho! Jadi pintor malum ma hulitna i.\n8:4 Dung i didok Jesus ma mandok ibana: Manat ma ho; unang paboaboa manang tu ise; alai laho ma ho, patuduhon ma dirim tu malim; dung i pelehon ma na nidokkon ni si Musa sipelehononmu, gabe panindangion tu nasida.\n8:5 Dung i bongot ma Jesus tu huta Kapernaum, jadi ro ma tu jolona sada induk ni soldadu mangelehelek Ibana, ninna ma:\n8:6 Ale Tuhan, sai peak do naposongku di jabungku; na sarion do ibana, mansai bernit diahap.\n8:7 Dung i ninna Jesus ma mandok ibana: Ro pe Ahu pamalum sahitna.\n8:8 Dung i didok induk ni soldadu i ma mangalusi: Ale Tuhan, na hurang tama do ahu, tung degeonmu jabungku; dok ma hata sisandok, asa hipas naposongki!\n8:9 Ai gari ahu, jolma na nirajaan, na mangarajai soldadu; molo hudok tu na sada: Tu sadu i ma ho!, laho do ibana; ia tu na sada: Tu on ma ho!, ba, ro do ibana; jala ia hudok tu naposongku: On ma bahen!, jadi i do dibahen.\n8:10 Jadi longang ma roha ni Jesus umbegesa, gabe didok ma mandok angka na mangihuthon Ibana: Na tutu do na hudok on tu hamu: Gari di halak Israel, ndang jumpang Ahu haporseaon na songon i!\n8:11 Alai hudok ma tu hamu: Torop do na ro sogot sian purba dohot sian pastima, gabe dongan sapanganan ni si Abraham dohot si Isak dohot si Jakkob di harajaon banua ginjang i.\n8:12 Alai anggo angka anak ni Harajaon i hian, sipabalion do i sogot tu na holom marimpotimpot; disi ma masa angguhangguk dohot na patungoripon.\n8:13 Laos didok Jesus ma mandok induk ni soldadu i: Laho ma ho, jumpang ho ma hombar tu haporseaonmi! Jadi hipas ma naposona i di na sangombas i.\n8:14 Dung i ro ma Jesus tu bagas ni si Petrus, jadi peak ma diida simatua boru ni si Petrus i panepaneon.\n8:15 Jadi dijama ma tanganna, dung i ditadingkon panepane i ma ibana; laos hehe do marhobasi di Ibana.\n8:16 Alai dung bot arina i, dipamboan halak ma tu lambungna torop na sinonggopan ni angka sibolis. Hatana do dibahen pabalihon sibolis i jala dipamalum do saluhutna angka na marniae,\n8:17 asa jumpang na nidok ni panurirang Jesaya: “Ibana do mangusung pardangolanta jala angka sahitta diporsan.”\n8:18 Asa dung diida Jesus torop ni halak na mangkaliangi Ibana, didokkon ma taripar tu bariba an.\n8:19 Jadi ro ma sada sibotosurat mandok tu Ibana: Ale Guru, sai naeng ihuthononku do Ho, manang tudia pe Ho laho!\n8:20 Dung i didok Jesus ma mandok ibana: Na marliang do angka antuasu, na marasar do pidong angka na martongatonga langit; alai anggo di Anak ni jolma i ndang adong hapeahan ni uluna!\n8:21 Jadi adong ma sahalak sian angka siseanna na mandok tu Ibana: Ale Tuhan; ua, loas ahu jolo mananom damang!\n8:22 Alai ninna Jesus ma mandok Ibana: Ahu ma ihuthon! Angka na mate i ma pasombu mananom na matena!\n8:23 Dung i bongot ma Ibana tu parau, jadi diihuthon angka siseanna ma Ibana.\n8:24 Dung i ro ma habahaba siampalautus di tao i, pola dilungkupi angka galumbang i parau i; alai na tarpodom do anggo Ibana.\n8:25 Jadi didapothon angka sisean i ma Ibana, disungguli ma, didok ma: Ale Tuhan, urupi ma; na mago ma hami!\n8:26 Dung i ninna ma mandok nasida: Na mabiar do hamu hape, hamu parhaporseaon na metmet? Laos hehe ma Ibana, hona hata ma alogo dohot tao i dibahen, gabe menak situtu ma.\n8:27 Alai tarhalomong ma roha ni jolma i, angka ninna ma: Halak dia do On? Guru dokna do hape alogo nang tao i!\n8:28 Asa dung sahat Ibana ro di bariba i, tu luat ni halak Gadara, ro ma sian parbandaan dua halak na sinonggopan ni sibolis manjumpangkon Ibana. Mansai jorbut do nasida, pola so tarbolus manang ise dalan i.\n8:29 Dung i joujou ma nasida, ninna ma: Oe, marhua Ho tu hami; Ho, Anak ni Debata! Na ro do Ho hape mangarsahi hami, di na so tingkina dope?\n8:30 Alai tongon ma manjampali babi sapunguan bolon, ndang pola dao sian nasida.\n8:31 Dung i dipangido angka sibolis i ma tu Ibana, ninna ma: Molo ingkon pabalionmu hami, suru ma hami mambongoti babi na sapunguan an!\n8:32 Dung i didok ma mandok nasida: Antong, laho ma ne hamu! Dung i haruar ma nasida, laho songgop tu angka babi i. Dung i marbubur ma babi na sapunguan i sian tolping i tu tao, laos mate mogap di aek i.\n8:33 Dung i maporus ma angka parmahan i, laho tu huta i, dipaboa ma saluhutna, nang taringot tu jolma na sinonggopan ni sibolis i hian.\n8:34 Dung i ruar ma saluhut pangisi ni huta i mandapothon Jesus; jadi dung diida, dipangido ma tu Ibana, anggiat ditadingkon luatnasida.\nAugust 14, 2008 · 22:20\n9:1 Dung i bongot ma Ibana tu parau, ditaripari ma tao i, jadi sahat ma Ibana tu hutana.\n9:2 Dung i diboan na mamboan ma tu jolona sada halak na sarion, na peak di podomanna. Jadi disi diida Jesus haporseaonnasida, ninna ma mandok na sarion i: Pos ma roham, ale anaha; nunga sesa dosam!\n9:3 Alai didok deba sian angka sibotosurat ma di bagasan rohanasida: Na mangaleai Debata do Halak on!\n9:4 Diboto Jesus ma pingkiran ni rohanasida, jadi didok ma mandok nasida: Boasa tung dipingkiri hamu na jahat di bagasan rohamuna?\n9:5 Dia do ummomo? Dohonon: Nunga sesa dosam, manang dohonon: Hehe ma ho mardalani?\n9:6 Alai asa diboto hamu, marhuaso do Anak ni jolma i di tano on manesa dosa didompakkon ma na sarion i mandok: Hehe ma ho, boan ma podomanmi, laho ma muli!\n9:7 Jadi hehe ma ibana tutu laho muli.\n9:8 Marnida i natorop i, mabiar ma nasida jala dipuji ma Debata, na olo mangalehon huaso sisongon i tu angka jolma.\n9:9 Dung i laho ma Jesus sian i, jadi diida ma sada halak na margoar si Mateus, hundul di parbeoan, gabe didok ma mandok ibana: Ihuthon ma Ahu! Jadi hehe do ibana mangihuthon Jesus.\n9:10 Dung i uju hundul Ibana mangan di bagasna i, ro ma torop sijalobeo dohot pardosa mangangkupi Jesus dohot angka siseanna.\n9:11 Marnida i angka Parise, ninna nasida ma mandok angka siseanna: Boasa tung mangan gurumuna rap dohot angka sijalobeo dohot pardosa?\n9:12 Alai dibege Jesus do i, jadi ninna ma: Apala ringkot di angka na hisar pandaoni, di angka na marsahit do!\n9:13 Alai laho ma hamu mangguruhon na nidok ni hata on: “Asi ni roha do huhalomohon, ndada pelean!” Ai ndada ro Ahu laho manjou angka partigor, asa dipauba rohana, angka pardosa do!\n9:14 Dung salpu i, didapothon angka sisean ni si Johannes ma Ibana, didok nasida do: Boasa marpuasai hami dohot angka Parise; ia angka siseanmi ndang marpuasa?\n9:15 Jadi didok Jesus ma mandok nasida: Tung tarbahen ma marsak roha ni pandongani ni pangoli, saleleng rap dope dohot nasida pangoli i? Alai na ro ma arina, buatonna ma disi Pangoli i sian lambungnasida; disi ma nasida marpuasa.\n9:16 Angkup ni i: Ndang adong na mandungkaphon abit na imbaru tu abit naung mumut, ai ribakkonon ni na nidungkaphon i do dirina sian pandungkapanna i, jadi lam tu ruakna ma na maribak i.\n9:17 Ndang dipainding jolma tuak anggur siraruan tu poting naung buruk, aik mapultak poting i gabe bolong tuak i, laos sega dohot ingananna; tu poting na imbaru do bahenon tuak siraruan i, jadi simpan be ma!\n9:18 Uju dihatahon dope hata ondeng tu nasida, nunga ro sada halak na sangap marsomba tu Ibana, huhut ma didok: Ipe mate borungku; alai ro ma Ho mangampehon tanganmu tu ibana, asa sumuang mangolu!\n9:19 Jadi hehe ma Jesus rap dohot siseanna, laho mangihuthon ibana.\n9:20 Dung i tongon ma adong sada boruboru na tamaningon bulan on, leleng ni sampuludua taon, na ro sian pudina manjama rambu ni ulosna;\n9:21 ai ninna rohana di bagasan: Nanggo pala ulosna hujama, mangolu ma ahu!\n9:22 Dung i humusor ma Jesus, dibereng ma ibana, laos ninna ma: Pos ma roham, ale inang, haporseaonmi do na pangoluhon ho! Dung i hipas ma boruboru i olat ni na sangombas i.\n9:23 Asa dung sahat Jesus ro di bagas ni na sangap i, diida ma angka pangondasi dohot natorop oruk.\n9:24 Jadi didok ma: Laho ma hamu, ai ndada na mate si betet on; na modom do! Jadi diparengkeli nasida do Ibana.\n9:25 Asa dung dipalaho natorop i, bongot ma Ibana, ditangkup ma tanganna, jadi mulak mangolu ma dakdanak i.\n9:26 Dung i sar ma barita i tu na saluat i.\n9:27 Dung i laho ma Jesus sian i, jadi adong ma dua halak na mapitung mangihutihut Ibana, huhut gogo manjoujou: Ale Anak ni si Daud! Asi ma roham di hami!\n9:32 Laho tu balian dope nasida ondeng, nunga adong na mamboan tu jolona sada halak na ngungu, hasiaran ni sibolis.\n9:33 Jadi dung bali sibolis i, mangkatai ma na ngungu i. Longang ma antong natorop i, angka ninna ma: Ndang dung tarida dope sisongon i di bangso Israel on!\n9:34 Alai didok angka Parise ma: Dipabali Halak on do angka sibolis mangasahon sintua ni sibolis i!\n9:35 Jadi sai mardalani do Jesus mangaliati angka huta ro di angka sosor, mangajari di angka parguruannasida, manurasihon barita na uli taringot tu Harajaon i; dipamalum do nasa sahit dohot tihasnasida.\n9:36 Jadi mamereng natorop i, asi ma rohana, ai maheu jala marhinamago do nasida diida songon birubiru na so marparmahan.\n9:37 Laos ninna ma mandok siseanna: Bidang do nian sisabion, alai otik do anggo angka pangula.\n9:38 Onpe, elehelek hamu ma Nampuna sisabion i, anggiat dipaborhat angka pangula tu sisabionna i!\n10:1 Jadi dijou Jesus ma siseanna na sampuludua i tu jolona, dilehon ma tu nasida sahala mangalo dompak angka tondi na hodar, laho pabalihonsa jala laho pamalum nasa sahit dohot tihas.\n10:2 Ianggo goar ni apostel na sampuludua i, angka on do: Na parjolo si Simon, na ginoar huhut si Petrus, dohot donganna saama si Andreas; dung i si Jakobus dohot donganna saama si Johannes, i ma angka anak ni si Sebedeus;\n10:3 dung i si Pilippus dohot si Bartolomeus; si Tomas dohot si Mateus, sijalobeo i; dung i si Jakobus, anak ni si Alpeus, dohot si Tadeus;\n10:4 dung i si Simon, halak Kana, dohot si Judas Iskariot, parjehe i.\n10:5 Na sampuludua ondeng ma disuru Jesus, dipatihi ma nasida, ninna ma: Unang tondong hamu dalan na tu halak sipelebegu, jala unang topot hamu tu huta ni halak Samaria!\n10:6 Tu angka birubiru na mago na sian pinompar ni halak Israel sambing ma hamu laho!\n10:7 Alai borhat ma hamu mamaritahon hata on: Nunga songgop harajaon banua ginjang i!\n10:8 Pamalum hamu ma sahit ni na marsahit, pangolu hamu ma angka na mate, ias ma bahen hamu angka na huliton, pabali hamu ma angka sibolis! Sibasabasa do i tu hamu; antong, basabasahon hamu ma i!\n10:9 Unang ma sarihon hamu hian sere, manang perak, manang hepeng tu hohosmuna,\n10:10 manang singkop siboanon tu pardalanan, manang ulos dua, songon i nang sipatu manang tungkot pe; ai tama do dapotan bohalna pangula.\n10:11 Alai laho mambongoti huta manang sosor pe, diori hamu ma disi halak na tama soranganmuna, jadi disi ma hamu manongtong, paima borhat muse.\n10:12 Jala laho mambongoti jabu i, tabii hamu ma nasida!\n10:13 Laos songgop ma damemuna tu isi ni jabu i, anggo na tama nasida manjalosa; alai molo so i, mulak ma tu hamuna damemuna i.\n10:14 Jadi anggo so dijangkon nasida hamu manang so olo tumangihon hatamuna, tadingkon hamu ma bagas dohot hutanasida, laos pirpirhon hamu ma dompak nasida nang orbuk na lohot di patmuna!\n10:15 Situtu do na hudok on tu hamu: Numeang do sitaonon ni luat Sodom dohot Gumora di ari uhum sogot, unang huta ondeng.\n10:16 Husuru do hamu songon birubiru tu tongatonga ni angka babiat; dibahen i pantas ma hamu marroha songon ulok, huhut lidang ma rohamuna songon darapati!\n10:17 Jaga ma hamu di angka jolma, ai pasahatonna do hamu tu angka paruhuman, jala linsinganna do hamu di angka parguruannasida.\n10:18 Toguonnasida do hamu tu jolo ni angka panggomgomi dohot tu jolo ni angka raja ala ni Ahu, bahen panindangion tu nasida dohot tu angka sipelebegu.\n10:19 Alai jumpa dipajongjong nasida hamu, unang ma holsoan rohamu di sidohononmuna i, ai di na sangombas i do lehononna tu hamu hata sidohononmuna i.\n10:20 Ai apala hamu na mandok hata disi; Tondi ni Amamuna do marturasi di bagasan hamu.\n10:21 Pasahaton ni hahana do anggina tu hamatean, jala pasahaton ni amaama do anakna; jala na hehe do angka anakkon dompak natorasna, laho pabunuhonsa.\n10:22 Hosoman ni saluhut jolma do hamu ala ni Goarhu; alai nasa na manahan ro di ujungna, i do paluaonna!\n10:23 Ia dilele nasida hamu sian huta na sada, maporus ma hamu tu huta na asing, ai na tutu do na hudok on tu hamu: Ndang sanga topotonmuna sude huta na di tano Israel, nunga ro Anak ni jolma i.\n10:24 Apala sumurung anak sisean sian guruna, manang naposo sian indukna.\n10:25 Nunga antong jadi di anak sisean i, molo songon na di guruna di ibana; nang di naposo, molo songon na di indukna di ibana. Molo digoar halak nampuna bagas si Belsebul, lam tu donganna sajabu ma, lam so dohononna sisongon i!\n10:26 Unang ma habiari hamu nasida, ai ndang adong na holip, na so sipapataron sogot; jala ndang adong na buni, na so dapot botoon sogot.\n10:27 Na hupaboa tu hamu di na holom, hatahon hamu ma i di na tiur; na huhusiphon tu pinggolmuna, baritahon hamu ma i di angka partungkoan!\n10:28 Unang pola mabiar hamu mida angka na mambunu daging, angka na so tuk mambunu tondi; alai na marhuaso mangagohon daging dohot tondi tu na roko, i do sihabiaranmuna.\n10:29 Nda digadis halak dua amporik arga sauang? Alai ndang madabu nanggo sada sisongon i tu tano, anggo so binoto ni Amamuna.\n10:30 Ianggo di hamu, gari obuk saluhutna na di ulumuna i nunga dibilang.\n10:31 Dibahen i unang ma hamu mabiar, ai ummangat dope hamu sian torop amporik!\n10:32 Ai ganup na mangkatindangkon Ahu di jolo ni jolma, i do hatindangkononku di jolo ni Damang na di banua ginjang i;\n10:33 alai ganup na mansoadahon Ahu di jolo ni jolma, laos soadahononku do i di jolo ni Damang na di banua ginjang i!\n10:34 Unang ma dirimpu rohamuna, na mamboan dame Ahu, umbahen na ro tu tano on; ndada na ro Ahu mamboan dame, tung podang do!\n10:35 Ai na ro do Ahu pabadahon anak tu amana, boru tu inana, parumaen tu simatuana boru;\n10:36 jala tung donganna sajabu gabe musu ni jolma i.\n10:37 Na humolong roha di amana manang di inana asa di Ahu, ndang tama i siseanku; jala na humolong roha di anakna dohot di boruna asa di Ahu, ndang tama i siseanku.\n10:38 Jala na so mamorsan silang na tu ibana i, laho mangihuthon Ahu, ndang na tama i siseanku.\n10:39 Ai na marhamaolhon ngoluna, ngolu ni i do na mago sogot; alai na sumeahon ngoluna ala ni Ahu, i do jumpangan ngolu sogot.\n10:40 Na manjangkon hamu, Ahu do jinangkonna: Jala na manjangkon Ahu, Na marsuru Ahu do jinangkonna disi.\n10:41 Na manjangkon panurirang, ala targoar panurirang, dapotan upa ni panurirang; na manjangkon partigor, ala targoar partigor, dapotan upa ni partigor.\n10:42 Na painumhon aek tabar santahu tu sahalak sian angka na metmet on, ala targoar siseanku ibana: Na tutu situtu do na hudok on tu hamu, ndang na mago upana!


JEREMIA 32 - BIBLE & BUKU ENDE ONLINE\n32:1 On do hata na ro tu si Jeremia sian Jahowa, pasampulutaonhon hinarajahon ni si Sedekia, raja sian Juda, i ma pasampuluualutaonhon hinarajahon ni si Nebukadnesar.\n32:2 Uju na ditungkum parangan ni raja sian Babel Jerusalem, alai tarhurung, do ianggo panurirang Jeremia di bilut hurungan na di bagas ni raja sian Juda.\n32:3 Tusi do ibana dihurungkon si Sedekia, raja sian Juda huhut mandok: Boasa tung manurirangi ho songon on: Songon on do hata ni Jahowa: Ida ma, ahu ma pasahathon huta on tu bagasan tangan ni raja sian Babel asa papatuonna.\n32:4 Si Sedekia pe raja sian Juda, ndang tagamon malua sian tangan ni halak Kasdim, ingkon ahu pasahathon ibana tu tangan ni raja sian Babel, asa masipangkulingan pamangannasida be jala masiberengan matanasida be.\n32:5 Jala boanonna si Sedekia tu Babel, loas disi ibana paima marlulu ahu tu ibana, ninna Jahowa. Ai marmusu pe hamu dohot halak Kasdim, ndang tagamon marantu hamu.\n32:6 Dung i ninna si Jeremia ma: Nunga ro hata ni Jahowa tu ahu songon on:\n32:7 Ida ma, na ro ma si Hamamel, anak ni si Sallum, amangtuam, manopot ho mandok songon on: Tuhor ma di ho haumangku, na di Anatot, ai di ho do uhum partobuson laho manuhor.\n32:8 Dung i ro ma si Hamamel, anak ni amangtuangku, hombar tu hata ni Jahowa manopot ahu tu bilut hurungan, jala didok tu ahu: Ua tuhor ma haumangku na di Anatot di tano Benjamin, ai di ho do uhum teanteanan jala di ho do partobuson. Sai tuhor ma i di ho, jadi mamoto ma ahu hata ni Jahowa do i hape.\n32:9 Jadi hutuhor ma hauma i sian si Hamamel, anak ni amangtuangku na di Anatot, jala hudasingkon tu ibana perak sampulu pitu hati.\n32:10 Dung i husurathon ma hata i tu sada surat jala husahap hubahen huhut angka sitindangi jala hudasing perak i di hatian.\n32:11 Dung i hubuat ma surat panurhoron i, naung nirongkom hombar tu adat dohot tu uhum rap dohot surat na tarbungka i.\n32:12 Dung i hulehon ma surat panuhoran i tu si Baruk, anak ni si Neria, tubu ni si Maaseia, di adopan ni si Hamamel, amangtuangki, dohot di adopan ni angka sitindangi angka na mambahen tanda tangan di surat panuhoran i di adopan ni saluhut halak Jahudi, angka na hundul di bilut hurungan i.\n32:13 Jala hutonai si Baruk di adopannasida songon on:\n32:14 Songon on do hata ni Jahowa Zebaot, Debata ni Israel: Buat ma angka suraton, surat panuhoran i tahe, nang sinahap i nang surat na tarbungka i, jala bahen tu bagasan abalabal sian tano takko, asa tung laon tarpeop.\n32:15 Ai songon on do hata ni Jahowa Zebaot, Debata ni Israel: Ingkon tuhoron dope sogot angka bagas, angka hauma dohot angka porlak anggur di tano on.\n32:16 Jadi dung hulehon surat panuhoran i tu si Baruk, anak ni si Neria, martangiang ma ahu tu Jahowa songon on:\n32:17 Iale Tuhan Jahowa, ida ma nunga dijadihon ho angka langit dohot tano on marhitehite hagogoonmu na godang i dohot marhitehite tanganmu na toltoli, ndang adong na so tarpatupa ho nanggo sada.\n32:18 Ho do na mambahen asi ni roha tu halak marriburibu jala ho do mambaloshon hajahaton ni amaama tu ampuan ni anakna angka na di pudinasida. Ho do Debata na sun timbul jala na gogo, Jahowa Zebaot do goarmu.\n32:19 Parsangkap na timbul do ho jala na gogo marpambahenan; manatap manonggor do matami mida saluhut dalan ni manisia laho mangalehon tu ganup hombar tu angka dalanna dohot hombar tu parbue ni pambahenanna.\n32:20 Ho do naung mambahen angka tanda dohot halongangan di tano Misir rasirasa sadarion, nang tu Israel, nang tu jolma na asing, jala marbarita goarmu dibahen ho sadarion.\n32:21 Jala nunga ditogihon ho bangsom Israel ruar sian tano Misir marhitehite angka tanda dohot halongangan, marhitehite tangan na gogo jala na toltol dohot marhitehite hasonggoton bolon.\n32:22 Jala nunga dilehon ho tu nasida tano on na niuarihonmu tu ompunasida lehononmu tu nasida, sada tano na marlobilobi di susu dohot di situak ni loba.\n32:23 Jadi dung tolhas nasida tusi jala ditean, gabe ndang ditangihon nasida soaram jala patikmi ndang dipangalahohon nasida; saluhut tahe na tinonahonmu tu nasida sibahenonna nian, ndang dibahen nasida; ala ni dihonahon ho tu nasida saluhut hamagoan on.\n32:24 Ida ma, angka salosap nunga tolhas tu huta i laho manoluk, huta i pe nunga sahat tu tangan ni halak Kasdim, angka partungkum i, binahen ni podang, haraparon dohot begu antuk; jala naung nilumbahonmu nunga songgop, ho do marnidasa.\n32:25 Hape lam didok ho dope tu ahu, ale Tuhan Jahowa: Tuhor ma di ho hauma i nasa argana jala bahen angka sitindangi! Hape nunga sahat tu tangan ni halak Kasdim ia huta i!\n32:26 Dung i ro ma hata ni Jahowa tu si Jeremia songon on:\n32:27 Ida ma, ahu do Jahowa, Debata ni nasa manisia. Tung adong ma tagamon na so tarpatupa ahu?\n32:28 Dibahen i songon on do hata ni Jahowa: Ida ma, ahu pasahathon huta on tu tangan ni halak Kasdim dohot tu tangan ni si Nebukadnesar, raja sian Babel, asa papatuonna.\n32:29 Ai masuhan ni halak Kasdim, angka partungkum i ma huta on, jala nahitanna huta on, jala surbuonna ro di bagas, panutungan daupa di atas tarupna tu Baal jala panguseanna di pelean siinumon tu angka debata sileban, pahehe rimashu.\n32:30 Ai anggo halak Israel dohot halak Juda, holan sogo ni rohangku do diulanasida olat ni haposoonna; ai anggo halak Israel sai tong pahehe rimashu, marhitehite pambahenan ni tangannasida, ninna Jahowa.\n32:31 Tongon tahe sumunggul rimashu dohot murukku do huta on, olat ni ari dung pinajongjong rasirasa sadarion, umbahen ingkon bolongkononku huta i sian jolongku.\n32:32 Ala ni saluhut hajahaton ni halak Israel dohot halak Juda, angka na binahennasida pahehe rimashu, nang nasida, nang rajanasida, induknasida, angka malim dohot panurirang di nasida ro di halak Juda dohot isi ni Jerusalem.\n32:33 Nunga pola tangkuhukna, ndada bohina di dompakkon tu ahu; jala atik pe hupasogot mangajari nasida tongtong, ndang ditangihon nasida manang olo manjalo pangajaron.\n32:34 Lam dipajongjong nasida ganaganaannasida angka na sogir i tu bagasan bagas naung targoar tu goarhu laho paramunhon.\n32:35 Jala dipajongjong nasida angka tambak di Baal, angka na di rura ni anak ni si Hinnom, laho pabolushon anaknasida dohot borunasida sian api marsomba tu ajian Molok, na so dung hutonahon tu nasida, manang tubu di bagasan rohangku bahenonna hasogiron sisongon i, asa mangela Juda mardosa.\n32:36 Ala ni umbahen songon on hata ni Jahowa, Debata ni Israel, taringot tu huta on naung nidokmuna i, nunga sahat tarlehon tu tangan ni raja sian Babel marhitehite podang dohot haraparon dohot begu antuk:\n32:37 Ida ma, ahu sandiri papunguhon nasida sian saluhut luat haambolongannasida na sai laon binahen ni rimashu dohot murukku dohot binahen ni piripiri godang, jala mulak nasida togihononku tu inganan on, asa marsonangsonang nasida maringan disi.\n32:38 Jadi nasida gabe bangsongku, jala ahu gabe Debatanasida.\n32:39 Jala ahu mangalehon tu nasida sada roha dohot sada dalan asa marhabiaran tu ahu saleleng arinasida bahen hatuaon di nasida dohot di pinomparnasida sogot.\n32:40 Jala ahu mambahen tu nasida padan salelenglelengna, paboa na so tupa be ahu sumurut sian nasida mambahen na denggan tu nasida, jala lehononku do biar mida ahu tu bagasan rohanasida, asa unang be marbalik nasida sian ahu.\n32:41 Jadi marlas ni roha ma ahu mida nasida mambahen na denggan tu nasida jala ahu mangalopokkon nasida sogot tu tano on marhitehite habonaron sian nasa rohangku dohot sian nasa tondingku.\n32:42 Ai songon on do hata ni Jahowa: Songon naung huparo tu bangso on saluhut jea godangon, suang songon i ahu parohon sogot tu nasida saluhut na denggan naung huparbagabaga i tu nasida.\n32:43 Jala ingkon tuhoron dope hauma di tano on naung nidokmuna i: Halongonan do on na so marisi jolma manang pinahan, naung sahat tu tangan ni halak Kasdim.\n32:44 Tuhoron dope tongon angka hauma marhitehite hepeng jala bahenonna do surat laos sahaponna dohot mambahen sitindangi di tano Benjamin dohot humaliang Jerusalem dohot di bagasan angka huta ni Juda dohot di bagasan huta angka na di dolok dohot di bagasan huta angka na di pea dohot di bagasan huta angka na tungkan dangsina; ai mulak do togihononku angka na tarbuang sian nasida, ninna Jahowa.


MATEUS 24 - BIBLE & BUKU ENDE ONLINE\n24:1 Dung i borhat ma Jesus, laho ruar sian bagas joro i. Jadi didapothon angka siseanna i ma Ibana, dipatuduhon ma tu Ibana angka bagas ni joro i.\n24:2 Alai didok Jesus ma tu nasida: Diida hamu sasudena i? Situtu do na hudok on tu hamu: Ndang pasombuonna sogot disi dua batu martinditindi na so gargaronna.\n24:3 Dung i uju hundul Ibana di dolok Jetun i, pulik ma didapothon angka siseanna Ibana, mandok: Paboa ma tu hami: Andigan masa i, jala dia ma tanda ni harorom dohot ajal ni hasiangan on?\n24:4 Gabe dialusi Jesus ma nasida: Jaga ma hamu, so tung dililuhon halak hamu!\n24:5 Ai lan do na ro sogot manoluk Goarhu, angka na mandok: Ahu do Kristus i, gabe torop ma lilu bahenonnasida.\n24:6 Alai begeonmuna ma barita ni angka hamusuon dohot soara ni na marmusu. Manat ma hamu, unang hamu tarsonggot; ndang tarbahen so masa angka i, alai ndang i dope ujungna.\n24:7 Ai na hehe do sogot bangso maralohon bangso, harajaon maralohon harajaon; masa ma nang haleon dohot lalo marluatluat.\n24:8 Sasudena i, parmulaan ni pambebeonna i dope.\n24:9 Dung i pasahatonna ma hamu tu haporsuhon, pola pusaonna do hamu, gabe hosoman ni bangso saluhutna hamu ala Goarhu.\n24:10 Jadi torop ma targasip di tingki i, gabe masijehean jala masihosoman ma!\n24:11 Dung i hehe ma lan panurirang pargapgap, mangaliluhon torop jolma.\n24:12 Jadi ala na lam rarat na so uhum, lam tu ngalina ma haholongon ni roha di jolma godangan.\n24:13 Alai na manahan ro di ujung, i do paluaonna.\n24:14 Laos baritahononhon do barita na uli on na taringot tu Harajaon i di liat portibi on, laho mangkatindangkonsa tu saluhutna bangso; dung pe i, asa ro ujungna.\n24:15 Antong, molo diida hamu di inganan na badia i hagagaor na so uhum i, na nilumbahon ni panurirang Daniel (diparateatehon na manjaha on ma i!):\n24:16 Disi ma maporus hamu na di Judea tu dolok!\n24:17 Na di bilut parginjang ni jabuna, unang ma dialap angka ugasan na di jabu i, di na mijur.\n24:18 Na di ladang, unang ma pola humusor mambuat ulosna!\n24:19 Alai marjea ma angka na gabegabean dohot angka panarusan di angka ari i!\n24:20 Alai martangiang ma hamu, asa unang pola maporus hamu di partaonan ngali manang jumpa ari Sabbat.\n24:21 Ai mansai balga do haporsuhon i; sian mula ni hasiangan on rasirasa nuaeng ndang adong dope masa na songon i, tu jolo on pe ndang masa be.\n24:22 Jala aut unang diorui angka ari i, ndang tagamon malua agia sada jolma; alai ala ni angka na pinillit i do umbahen na diorui.\n24:23 Molo dipandok disi tu hamu: Ida ma, disi, disan do Kristus i, unang porsea hamu!\n24:24 Ai na hehe do sogot angka Kristus pargapgap dohot angka panurirang pargapgap, patupahon tanda na balga dohot halongangan, laho mangaliluhon nang angka na pinillit, ia na tarbahen.\n24:25 Jaga ma hamu! Nunga hupalumba hamu hian.\n24:26 Antong, anggo didok nasida tu hamu: Di halongonan an do Ibana, unang hamu laho tusi; ia didok: Di bilut do Ibana, unang haporseai!\n24:27 Ai songon hilap na mullop di habinsaran marnalanala ro di hasundutan, songon i do sogot haroro ni Anak ni jolma i.\n24:28 Ai ia disi bangke, tusi do marumbal angka lali.\n24:29 Alai dung salpu haporsuhon ondeng, pintor mangkolom ma mata ni ari i, ndang marsinondang be bulan i, mardabuan ma angka bintang sian langit, jadi humuntal ma angka hagogoon ni parlangitan.\n24:30 Di tingki i ma binsar di langit i tanda ni Anak ni jolma i, gabe mangangguhi ma sude bangso na di tano on, ai idaonnasida ma Anak ni jolma i ro di atas ombun ni langit, mantat hagogoon dohot hasangapon godang.\n24:31 Jadi suruonna ma angka surusuruan na marsarune mansai gogo, jadi sian desa na ualu i ma papunguonnasida angka na pinillitna, sian suhi ni langit na sada ro di na sada nari i.\n24:32 Alai sian hau ara i ma guruhon hamu tudosanna: Molo martunasi punsuna jala rungkar angka bulungna, botoonmuna ma, naung jonok partaonan las.\n24:33 Suang le songon i, jumpa diida hamu masa angka ondeng, botoonmuna ma, naung jonok hasosonggopna.\n24:34 Situtu do na hudok on tu hamu: Na so tupa salpu bangso on, so jolo songgop sasudena i.\n24:35 Ai laho salpu pe sogot langit dohot tano on, anggo angka hatangki ndang na olo salpu!\n24:36 Alai anggo arina dohot sadiharina, ndang adong na umbotosa, nang surusuruan na di banua ginjang, nang Anak i; nda holan Ama i!\n24:37 Alai songon uju di ngolu ni si Noak i, songon i do sogot haroro ni Anak ni jolma i!\n24:38 Ai tagan so ro aek na sumar i, marmangani nasida jala minumminum, mangoli dohot pabolihonsa, paima dapot ari habobongot ni si Noak tubagasan parau i.\n24:39 Laos so mamoto nasida, paima ro aek na sumar i mangaupi nasida saluhutna. Suman tusi do sogot haroro ni Anak ni jolma i!\n24:40 Rap ma disi dua halak di ladang; na sada do dijangkon, na sada dibolongkon.\n24:41 Rap ma disi dua panduda; na sada do dijangkon, na sada dibolongkon.\n24:42 Onpe, dungo ma hamu; ai ndang diboto hamu ari haroro ni Tuhanmuna!\n24:43 Alai ingot hamu ma on: Aut na diboto na mora i tingki haroro ni panangko, ndang tagamon so dungo ibana, asa unang disursari ugasanna na di bagasna i.\n24:44 Dibahen i sai tagam ma hamu, ai na ro ma Anak ni jolma i di na so pangkirimon ni rohamu!\n24:45 Asa didia do naposo haposan jala na marroha, na pinabangkit ni indukna mangalehon angka naposona mangan di tingkina?\n24:46 Martua do naposo i, na mangulahon songon i didapot indukna di harorona i!\n24:47 Situtu do na hudok on tu hamu: Pabangkitonna do ibana mangaramoti saluhutna na di ibana.\n24:48 Alai ia na jahat naposo i, dohononna ma di bagasan rohana: Leleng dope asa ro indukhi!\n24:49 Gabe tole ma ibana mangalinsingi angka donganna naposo; mangan minum do anggo ibana, mangangkupi angka siparmabuk.\n24:50 Dung i ro ma induk ni naposo ondeng di ari na so panagamanna jala di sadihari na so pamotoanna.\n24:51 Jadi agoonna ma ibana, laos lehononna ma tu ibana tohap ni angka pangansi. Disi ma masa angguhangguk dohot na patungoripon!


Nehemia 3 | Alkitab TOBA\n← Nehemia 4\nNehemia 2 →\n3:1 Dung i hehe ma sintua ni malim Eliasib rap dohot angka malim hahaanggina i, pajongjongkon bahal birubiru, laos diparbadiai ma i jala dipajongjong angka pintuna, diparbadiai nasida ma i sahat ro di palaspalas Mea, sahat ro di palaspalas Hananel.\n3:2 Di lambungnasida muse mangula halak Jeriko, di lambung ni muse mangula si Sakur, anak ni si Imri.\n3:3 Alai anggo bahal pardengkean, pinompar ni si Sena pajongjongkon; dibahen nasida ma gulanggulangna, dipajongjong dohot angka pintuna ro di panggomalna dohot ransangransangna dipauli.\n3:4 Di lambungnasida muse mangumban si Meremot, anak ni si Uria, anak ni si Hakos; di lambungnasida muse mangumban si Mesulam, anak ni si Berekia, anak ni si Mesezabeel: Di lambungnasida muse mangumban si Sadok, anak ni si Baana.\n3:5 Di lambungnasida muse mangumban halak Tekoa, alai anggo halak na sangap sian nasida ndang ditarehon tangkuhukna mangunduk ulaon ni tuanna i.\n3:6 Ia harbangan ni huta bagasan diumban si Joiada, anak ni si Pasea dohot si Mesulam, anak ni si Besodeia; digulanggulang nasida do i jala dipajongjong angka pintuna, ro di panggomalna dohot ransangransangna.\n3:7 Di lambungnasida muse mangumban si Melaja halak Gibeon i dohot si Jalon, halak Meronot i rap dohot angka baoa sian Gibeon dohot Mispa sahat ro di habangsa paruhuman ni pangarajai di bariba ni batang aek i.\n3:8 Di lambungna muse mangumban si Usiel, anak ni si Harhaia rap dohot halak panopa; di lambungna muse mangumban si Hanania, anak ni sada pande pauli miak na hushus; alai songon i dipasombu nasida Jerusalem sahat ro di parik na lambas.\n3:9 Di lambungnasida muse mangumban si Repaia, anak ni si Hur, induk ni satonga bagian Jerusalem.\n3:10 Di lambungnasida muse mangumban si Jedaia, anak ni si Harumap, tondong ni jabuna; di lambungna muse mangumban si Hantus, anak ni si Hasabneya.\n3:11 Alai dua talian do anggo diumban si Malkia, anak ni si Harim, dohot si Hasub, anak ni si Pahat-Moab, tole muse palaspalas pamurunan.\n3:12 Di lambungna muse mangumban si Sallum, anak ni si Hallohes, induk ni satonga bagian Jerusalem, ibana rap dohot angka boruna.\n3:13 Ia bahal rura diumban si Hanun dohot jolma isi ni Sanoa; dipajongjong nasida do i ro di pintuna, panggomalna dohot ransangransangna, pola saribu asta olat ni parik i sahat ro di bahal partangkalan.\n3:14 Alai anggo bahal partangkalan diumban si Malkia, anak ni si Rekab, induk ni bagian Bethakkerem; ibana pajongjongkon ro di pintuna panggomalna dohot ransangransangna.\n3:15 Ia bahal parmualan diumban si Sallum, anak ni si Kalhose, induk ni bagian Mispa; ibana pajongjongkonsa, manggulanggulangi, mambahen angka pintuna, panggomalna dohot ransangransangna; tole muse parik ni ambar Siloam mardonokkon porlak ni rajai, sahat ro di tagahambing angka na tuat sian huta ni si Daud.\n3:16 Dung ibana mangumban si Nehemia, anak ni si Asbuk, induk ni satonga bagian Betzur, sahat tu tondong ni parbandaan ni si Daud, sahat muse tu ambar na pinauli, sahat muse tu bagas ni angka ulubalang.\n3:17 Dung ibana mangumban halak Lepi, si Rehum, anak ni si Bani; di lambungna muse mangumban si Hasabya, induk ni satonga bagian Keila, bagianna i.\n3:18 Dung ibana mangumban angka hahaanggina si Baoa i, anak ni si Henadad, induk ni satonga bagian nari sian Keila.\n3:19 Di lambungna muse mangumban si Eser, anak ni si Jesua, induk di Mispa dua talianna patondong be laho nangkok tu bagas parsinjataan tungkan suhisuhi.\n3:20 Dung ibana mangumban mansai jugul si Baruk; anak ni si Sabai dua talianna sian suhisuhi sahat ro di pintu bagas ni sintua ni malim Eliasib.\n3:21 Dung ibana mangumban si Meremot, anak ni si Uria, tubu ni si Hakos dua talianna sian pintu jabu ni si Eliasib sahat ro di ujung ni jabu ni si Eliasib.\n3:22 Dung ibana mangumban malim, angka na maringan di tano adaran.\n3:23 Dung nasida mangumban si Benjamin dohot si Hasub tondong ni bagasna; dung nasida mangumban si Azaria, anak ni si Maaseia, tubu ni si Anania di lambung jabuna sandiri.\n3:24 Dung ibana mangumban si Binnui, anak ni si Henadad, dua talianna, olat ni jabu ni si Azaria, sahat ro di ujung ni suhisuhi.\n3:25 Ia si Palal, anak ni si Usai mangumban tondong ni suhisuhi dohot palaspalas, na tumimbo sian jabu ni rajai, mardonokkon alaman ni hurungan; dung ibana si Pedaya, anak ni si Paras.\n3:26 (Alai anggo halak Netinim maringan do di Opel sahat ro ditondong ni bahal partuaehan tungkan hasundutan, sahat ro di palaspalas na timbo.)\n3:27 Dung nasida mangumban halak Tekoa, dua talianna, olat ni palaspalas na timbo i sahat ro di parik Opel.\n3:28 Olat ni bahal hoda mangumban angka malim, ganup tondong ni jabuna be.\n3:29 Dung ibana mangumban si Sadok, anak ni si Immer tondong ni jabuna; dung ibana mangumban si Semaya, anak ni si Sekania, sijaga bahal habinsaran.\n3:30 Dung ibana mangumban si Hanania, anak ni si Selemia dohot si Hanun, anak ni si Salap paionom dua talianna. Dung ibana mangumban si Mesulam, anak ni si Berekia, tondong ni bilutna.\n3:31 Dung ibana mangumban si Malkia, anak ni panopa i sahat ro di jabu ni halak Netinim dohot partigatiga, tondong ni bahal parhalan, sahat tu bilut parginjang di suhisuhi.\n3:32 Anggo di holangholang ni bilut parginjang di suhisuhi dohot bahal birubiru mangumban angka panopa dohot partigatiga.\n3:33 Alai dung dibege si Sambalat, tole hita hape pauli parik i, marsigorgor ma rimasna jala gusar situtu jala mangelak ma ibana di halak Jahudi.\n3:34 Ninna ma di adopan ni hahaanggina dohot angka parangan di Samaria, didok ma: Aha do ulaning na binahen ni halak Jahudi, angka na malasi? Pasombuonta nasida ulaning? Saut do ulaning nasida mamele? Marujung do i ulaning bahenonna manang andigan? Huaranna muse ulaning angka batu sian timbunan, angka naung minosokkon?\n3:35 Alai di lambungna do anggo si Tobia, halak Amoni, jala ninna ma: Loas didatdati nasida pauliulihon, sada pe antuasu manimbung parik batu i, pintor magargar do bahenonna.\n3:36 Iale Debatanami! Sai tangihon ma pangaleaina i di hami, jala baloshon tu ulunasida leanasida i, jala pasahat nasida ripe pupuson di bagasan tano habuangan!\n3:37 Jala unang ma marpangulahi roham mida hajahatonnasida i, jala unang nian sesa dosanasida i sian adopanmu! Ai nunga dipahehe nasida rimasmu di adopan ni halak na mangula.\n3:38 Alai sai hudatdati hami do pajongjongkon parik i, nunga pola mardomu sandok parik i satonga timbona, ai lam dihamurukkon situan na torop i ulaon i.